text:
Keujadian
Chapter 14
Na peuet droe raja, raja-raja nyan na kheueh: Amrafel nibak Babilonia, Ariokh nibak Elasar, Kedorlaomer nibak Elam, dan Tideal nibak Goyim
2 ban peuet droe raja nyoe jimuprang jilawan limong droe raja nyang laén, raja-raja nyang jilawan nyan na kheueh: Bera nibak Sodom, Birsya nibak Gomora, Syinab nibak Adma, Semeber nibak Zeboim, dan raja nibak Zela nyang jihôi Zoar.
3 Ban limong droe rajanyan laju sapeupakat dan jipeusapat sidadu jih di Pantôn Sidim, nyang jinoenyoe nan jih Laôt Maté.
4 Dua blaih thon treb jih awaknyan jikuasa lé Raja Kedorlaomer, teuma bak thon nyang keu lhée blaih, awaknyan jibrontak jilawan gobnyan.
5 Bak thon nyang keu peuet blaih, Kedorlaomer dan sikutu-sikutu jih teuka ngon sidadu awaknyan laju jimuprang akhé jih talo ureuëng Refaim di Asyterot-Karnaim, ureuëng Zuzim di Ham, ureuëng Emim di Syawe-Kiryataim,
6 dan ureuëng Hori di gunong-gunong Edom, laju jipeulet awaknyan sampoe u El-Paran bak binéh padang pasi.
7 Óh lheueh nyan lé ureuëng-ureuëng nyang peulet bunoe jigisa dan jiriwang u En-Mispat nyang jinoenyoe nan jih Kades. Awaknyan jipeutaklok banmandum tanoh Amalek dan jipeutaloe ureuëng Amori nyang na tinggai di Hazezon-Tamar.
8 Óh lheueh nyan raja-raja nibak Sodom, Gomora, Adma, Zeboim dan Bela laju jiatoe baresan sidadu awaknyan di Pantôn Sidim dan óh lheueh nyan laju jimuprang
9 jilawan raja-raja nibak Elam, Goyim, Babilonia, dan Elasar; jadi, limong droe raja jilawan peuet droe raja.
10 Pantônnyan peunoh ngon mon aspal, dan watée raja-raja nibak Sodom dan Gomora jiuseuha keuneuk jiplueng nibak mideuen prang, awaknyan laju rhot lam mon-mon aspal nyan. Seudangkan ban lhée droe raja laén hase jipeulheuh droe dan laju jiplueng ugunong-gunong.
11 Ban peuet droe raja nyan meunang, laju jirampah peue-peue nyang na di Sodom ngon Gomora, meunan cit ngon peue-peue nyang na bahan peunajoh habéh jirampah lé raja peuet droe nyan, óh lheueh nyan laju jijak.
12 Nabi Lot aneuëk keumuen Brahim tinggai jih di Sodom, sabab nyan gobnyan pi jiba lé musoh meusigo ngon banmandum hareuta beunda.
13 Teuma na sidroe ureuëng nyang hase jipeulheuh droe laju jijak peugah hainyan ubak Brahim, ureuëng Ibrani nyan. Brahim tinggai bak binéh bak kayée-kayée keuramat teumpat iébadat atra Mamre ureuëng Amori. Mamre dan syedara-syedara gobnyan, na kheueh Eskol dan Aner na kheueh rakan-rakan sikutu Brahim.
14 Watée Brahim geudeungoe bahwa aneuëk keumeum geuh ka jidrob, laju geupeusapat banmandum ureuëng nyang na lam khimah-khimah geuh, na kheueh ureuëng-ureuëng nyang carông muprang, nyang jeumeulah jih 318 droe, dan laju jipeucrok ban peuet droe raja nyan sampoe trok u banda Dan.
15 Disinan Brahim laju geuatoe ureuëng-ureuëng gobnyan jeuet jih na padub boh keulompok, óh watée malam ka teuka laju geuprang musoh nyan dan dimusoh pih talo. Gobnyan laju geupeucrok awaknyan sampoe trok u Hoba siblaih utara banda Damsyik.
16 Brahim hase geucok lom teuma barang-barang nyang ka jirampah, meunan cit ngon Nabi Lot ngon banmandum atra gobnyan hase geupeuseulamat, ureuëng-ureuëng inong dan ureuëng-ureuëng teutawan nyang laén banmandum hase geupeubeubaih lom teuma.
17 Óh ka lheueh geupeutaloe raja Kedorlaomer ngon raja-raja sikutu jihnyan, Brahim laju geuwoe teuma. Dan raja Sodom pih laju jisambot gobnyan di Pantôn Syawe nyang nan laén teumpat nyan Pantôn Raja.
18 Melkisedek, raja Salem, jabatan gobnyan nyang laén jeuet keu imeum Allah Nyang Mahamanyang, laju geuba ruti dan anggô keu Brahim,
19 óh lheueh nyan laju geubri beureukat ubak Brahim sira geupeugah lagée nyoe, "Seumoga Allah Nyang Mahamanyang, nyang ka geucebta langét ngon bumoe, geubri beureukat ubak Brahim!
20 Teupujoe kheueh Allah Nyang Mahamanyang, nyang ka geupeumeunang gata ateueh musoh gata." Óh lheueh nyan Brahim laju geujok keu Melkisedek siper siploh nibak banmandum barang rampasan nyang ka geucok lom nyan.
21 Dan geupeugah kheueh lé raja Sodom ubak Brahim, "Cok kheueh barang nyang ka gata reupah nyan, nyang ulôn lakée bak gata ureuëng-ureuëng ulôn nyang ka gata cok neupulang lom ubak ulôn."
22 Geujaweueb lé Brahim, "Ulôn meusumpah dikeue TUHAN, Allah Nyang Mahamanyang, nyang cebta langét ngon bumoe,
23 bahwa ulôn hana lôn cok sapeue atra gata, bahpi sikrék beuneueng atawa sikhan taloe silob pih hana lôn cok. Deungon lagée nyan gata hana jeuet gata peugah, 'Ulôn kheueh nyang peujeuet Brahim nyan kaya raya.'
24 Ulôn hana lôntem cok sapeue meunyoe nyan keulôn keudroe. Nyang ulôn tem teurimong peue-peue nyang ka jingui lé ureuëng lôn keudroe. Teuma bah kheueh rakan-rakan sikutu lôn, Aner, Eskol dan Mamre, jicok jeumba awaknyan."


c: text/html

text:
Peukan Barô, Pidie
Peukan Barô, salah saboh keucamatan lam kabupatèn Pidië, Aceh. Nyang jeuet keu ulee keucamatan saatnyoe nakeuh Harmin, S.Sos. Keucamatan Peukan Baro teudong nibak 6 (nam) mukim deungon 48 (peuet ploh lapan) gampong.
Bataih Wilayah[peusaneut | peusaneut nè]
Bataih wilayah keucamatan Peukan Baro kabupaten Pidie:
Dapeuta Mukim ngon Gampong[peusaneut | peusaneut nè]
Nyoe nam Mukim ngon Gampong dalam keucamatan Peukan Baro kabupaten Pidie:
Reperensi[peusaneut | peusaneut nè]
Pranala Luwa[peusaneut | peusaneut nè]
- (Indonesia) BPS Kabupaten Pidie
- (Indonesia) Prodeskel Binapemdes Kemendagri
- (Indonesia) Situs Resmi Kabupaten Pidie
- (Indonesia) Situs Resmi Kecamatan Peukan Baro

robotstxt: allowed

filter: keep


text:
2 Raja-Raja
Chapter 23
Raja Yosia geuhôi mandum peumimpén Yehuda dan Yerusalem.
2 Laju gobnyan geujak ngon awaknyan u Baét TUHAN, jiseutôt lé teungku-teungku imeum, lé nabi-nabi dan banmandum rakyat, bah nyang gasien meunan cit nyang kaya. Dikeue awaknyan mandum, bak binéh pilar nyang khusos keu raja, lheueh nyan raja laju geudong dan geubaca banmandum asoe kitab peujanjian nyang ka meuteumé nibak Baét TUHAN, lheueh nyan raja laju geupeugét peujanjian deungon TUHAN keu taát ubak Gobnyan, dan teupeubuet deungon sipeunoh até dan sigeunan jiwa banmandum peurintah dan huköm-huköm Gobnyan. Raja pi geumeujanji keu geupeupeunoh banmandum syarat-syarat peujanjian TUHAN ngon umat Gobnyan nyang na teutuléh lam kitab nyan. Banmandum rakyat meusajan-sajan jimeujanji keu jitaát ubak peujanjian nyan.
4 Óh lheueh nyan raja laju geubri peurintah ubak Teungku Imeum Agong Hilkia, keu teungku-teungku imeum peubantu dan keu peungawai-peungawai nyang meutugaih nibak babah pintoe Baét TUHAN, mangat teupeuteubit lam Baét TUHAN nyan mandum peukakah nyang teupeuguna keuteuseumah Baal, Dewi Asyera, dan bintang-bintang. Banmandum atranyan geutot lé Raja Yosia diluwa banda nyang tô ngon Pantôn Kidron, laju abée jih jiba u Betel.
5 Gobnyan geupeucat teungku-teungku imeum nyang ka jibaiát lé raja-raja Yehuda keu jimeutugaih nibak teumpat teuseumah dewa nyang na lam banda-banda Yehuda dan nyang na bansikeulileng Yerusalem; meunan cit keu teungku-teungku imeum nyang meutugaih jipeuseumah keureubeuen keu Baal, mata uroe, buleuen, planet dan bintang-bintang.
6 Patong Dewi Asyera laju teupeuteubiet lam Baét TUHAN, dan teuba laju u luwa banda nibak Pantôn Kidron. Disinan patong nyan laju teutot, adang jih teutôb sampoe halôh, dan abée jih laju teusipreuk ateueh jrat-jrat ureuëng maté.
7 Bilek-bilek nyang na lam Baét TUHAN nyang jipeuguna lé lunte-lunte kuil keujipeubuet lunte sibagoe peuseumahan keu dewa, nyan pih geupeuhanco. (Lam bilek nyan ureuëng-ureuëng inong jicumucôb ija keujingui watée jiseumah Dewi Asyera.)
8 Banmandum imeum nyang na tinggai lam banda-banda Yehuda geuyue lé Yosia mangat jijak u Yerusalem, dan meunan cit dipat mantong bansaboh Yehuda geupeukuto laju miseubah-miseubah dewa nibak teumpat imeum-imeum nyan ka jipeuseumah keureubeuen. Teungku-teungku imeum nyan hana jipeu idhin jipeuna iébadat di Baét TUHAN. Teuma awaknyan jeuet jipajoh ruti nyang hana meuragoe nyang teukeubah keu rakan-rakan awaknyan. Miseubah-miseubah nyang teupeukhusos keuteumpat peubuet seumah ubak dewa-dewa nyang tô ngon Geureubang Yosua, walibanda nanggroe nyan, laju teureuloih. Geureubang nyan na jih nibak blaih wie Geureubang Phon nibak rot tamong u banda.
10 Tofet, na kheueh teumpat teuseumah dewa di Pantôn Hinom, nyan pi teupeukuto. Deungon nyan hana le nyang hase jipeuseumah aneuëk-aneuëk jih sibagoe keureubeuen nyang teutot keu Dewa Molokh.
11 Banmandum guda nyang jipeukhusos lé raja-raja Yehuda keungon seumah ubak dewa mata uroe, nyan pi geuböih, dan geuritan-geuritan nyang teupeuguna watée teuseumah nyan laju geutot. (Geuritan-geuritan nyan na dileuen Baét TUHAN -- tô ngon babah pintoe geureubang -- hana jiôh nibak bilek-bilek teumpat tinggai Natan Melekh, sidroe ureuëng peugawée manyang.)
12 Miseubah-miseubah nyang jipeudong lé raja-raja Yehuda ateueh bubong nibak bilek-bilek Raja Ahas, nyan pi geupeuhanco. Meunan cit deungon miseubah-miseubah nyang jipeudong lé Raja Manasye nibak bandua boh leuen Baét TUHAN, geupeuhanco rata ngon tanoh lé Raja Yosia, atranyan laju geuböih u Pantôn Kidron.
13 Meunan cit deungon miseubah-miseubah nyang na nibak bagian timu Yerusalem, blaih u seulatan Bukét Keujeuhetan ka geupeunajih. Miseubah-miseubah nyan geupeudong lé Raja Nabi Sulaiman keu ngon seumah dewa-dewa nyang paleng luwat -- na kheueh Asytoret dewi bansa Sidon, Kamos dewa bansa Moab, dan Milkom dewa bansa Amon.
14 Tugu-tugu dewa dan patong Dewi Asyera laju geureuloih, dan tanoh teumpat tugu-tugu ngon patong-patong nyan teudong, laju geuseubée lé Yosia ngon tuleueng-tuleueng manusia.
15 Meunan cit gobnyan geupeurusak teumpat seumeumah di Betel nyang geupeudong lé Raja Yerobeam bin Nebat -- raja nyang ka jeuet keusabab ureuëng Israel jipeubuet desya. Lé Yosia laju geupeubeukah miseubah nibak teumpat seumah dewa nyan, dan laju geutot meusigoe ngon patong Dewi Asyera nyang na inan.
16 Óh lheuehnyan Yosia geupaleng, dan deuh laju geukalon na padum boh jrat di ateueh gunong. Lé gobnyan laju geuyue gob mangat jikueh kubu nyan, dan geupeuteubiet tuleueng-tuleueng nyang na disinan dan laju geutot nibak miseubah nyang teungoh tutong nyan. Meunan kheueh cara jih gobnyan geupeukuto miseubah nyan. Deungon nyan jeuet kheueh peue nyang ka geuramai lé nabi TUHAN yoh watée ilée, bak watée Raja Yerobeam geudong bak binéh miseubah nyan watée na saboh peurayaan. Óh lheueh nyan lé Raja Yosia geukalon lom na saboh teuk kubu nyang laén.
17 Laju gobnyan geutanyong, "Jrat soe nyoe?" Ureuëng-ureuëng Betel jijaweueb, "Nyan jrat sidroe nabi TUHAN nyang peureunah teuka keunoe nibak Yehuda, dan gobnyan geuramai hai-hai nyang ban mantong Teungku Amphon peubuet ateueh miseubah nyoe."
18 "Bék gata peukaru jrat nyan," peurintah raja. "Bah kheueh tuleueng-tuleueng gobnyan teutab na disinan, bék gata pinah!" Lé sabab nyan teuma tuleueng-tuleueng nabi nibak Yehuda nyan hana geupeukaru; meunan cit deungon tuleueng-tuleueng nabi nyang nibak Samaria nyang na teupeukubu disinan.
19 Nibak tieb-tieb banda di Israel, Raja Yosia geupeuhanco mandum teumpat-teumpat gobnyan seumah dewa nyang jipeudong lé raja-raja Israel, dan nyang ka jeuet keusabab TUHAN teuka meureuka. Peue nyang ka geupeubuet lé Raja Yosia di Betel, geupeubuet cit lagée nyan bagoe keu miseubah-miseubah laén nyang na bansaboh nanggroe Israel.
20 Banmandum teungku imeum nyang meutugaih nibak teumpat-teumpat gob seumah dewa geupoh maté ateueh miseubah teumpat teungku-teungku imeum nyan meutugaih. Dan nibak tieb-tieb miseubah nyan Yosia laju geutot bubena tuleueng-tuleueng manusia. Lheuehnyan barô kheueh geuwoe u Yerusalem.
21 Óh lheueh nyan Raja Yosia geupeurintah ubak rakyat mangat jipeuna uroe raya Paskah lagée nyang na teutuléh lam kitab Peujanjian deungon TUHAN, deungon lagéenyan awaknyan jihoreumat TUHAN, Po teu Allah awaknyan keudroe.
22 Yoh phon that bansa Israel jipeurintah lé pahlawan-pahlawan gohlom na raja Israel atawa raja Yehuda nyang jipeuraya uroe raya Paskah lagéenyan bagoe.
23 Teuma nibak thon nyang keulapan blaih keurajeuen Yosia nyan barô Paskah geupeuna lom di Yerusalem keu teuhoreumat TUHAN.
24 Keuteupeubuet huköm-huköm nyang teutuléh lam kitab nyang geuteumé lé Imeum Agong Hilkia nibak Baét TUHAN, banmandum tukang hôi areuwah dan tukang ramai geu-use lé Raja Yosia nyang na di Yerusalem dan nyang na bansaboh Yehuda, dan laju geuböih mandum dewa rumoh tangga, beurala, dan barang-barang nyang jipeuguna keuseumah ubak dewa-dewa.
25 Gohlom na raja lagée Raja Yosia nyang meungabdi ubak TUHAN deungon sipeunoh até geuh, dan hainyan geupeuleumah lam cara udeb dan buet-buet gobnyan, paih lagée banmandum huköm nyang na lam Kitab Nabi Musa. Óh ka lheueh Raja Yosia, hana le raja nyang lagée gobnyan.
26 Teuma buet Raja Manasye ka teupeubeudôh meureuka TUHAN ateueh Yehuda, dan beungéh Geuhnyan gohlom lon.
27 TUHAN meufeureuman, "Peue nyang ka Ulôn peubuet ateueh Israel, teuma Lôn peubuet cit ateueh Yehuda. Ureuëng Yehuda teuma Ulôn böih nibak nanggroe nyang ka Ulôn jok keu awaknyan. Ulôn teuma Lôn tulak Yerusalem, banda nyang Ulôn piléh, meunan cit Baét Ulôn nyoe, nyang meunurot kheun Ulôn jeuet keu teumpat iébadat ubak Ulôn."
28 Raja Yosia meuninggai watée geumuprang di Megido, gobnyan geujak prang Nekho, raja Meusé, nyang teungoh jimaju ngon pasokan jih keuneuk jijak tulông raja Asyur nibak binéh Krueng Efrat. Manyét Raja Yosia jicok lé tukang peungawai gobnyan laju jipeuwoe ngon geuritan u Yerusalem. Disinan gobnyan laju jipeukubu nibak lampôh jrat raja-raja. Lé rakyat Yehuda laju jipiléh dan jibaiát Yoahas aneuëk agam gobnyan jeuet keuraja keugeunantoe gobnyan. Kisah nyang laén keuhai Raja Yosia na teucetet lam kitab Seujarah Raja-raja Yehuda.
31 Yoahas na umu 23 thon watée gobnyan teubaiát jeuet keuraja Yehuda, dan gobnyan geumat keurajeuen di Yerusalem lhée buleuen treb jih. Ma gobnyan nan geuh Hamutal bin Yeremia asai nibak banda Libna.
32 Yoahas meudesya ubak TUHAN lagée indatu gobnyan.
33 Keurajeuen Yoahas tamat watée Nekho raja nanggroe Meusé jilawan gobnyan di Ribla, nibak daerah Hamat, dan jipaksa Yehuda mangat jibayeue upeti keu gobnyan nyang le jih 3.400 kilogram pirak dan 34 kilogram méuh.
34 Óh lheuehnyan Raja Nekho geubaiát aneuëk agam Yosia nyang nan jih Elyakim jeuet keuraja Yehuda, dan geu-ubah nan Elyakim jeuet keu Yoyakim. Yoahas jiwa u Meusé dan gobnyan meuninggai donya disinan.
35 Keu teubayeue upeti nyang jilakée lé raja Meusé, Raja Yoyakim geukuteb cukée nibak rakyat meunurot nyang ék jibayeue lé maséng-maséng ureuëng.
36 Yoyakim na umu 25 thon watée gobnyan jeuet keuraja Yehuda, dan gobnyan geumat keurajeuen di Yerusalem 11 thon treb jih. Ma gobnyan nan geuh Zebuda binti Pedaya asai nibak banda Ruma.
37 Yoyakim meudesya ubak TUHAN saban lagée indatu gobnyan.


text:
Keujadian
Chapter 42
Watée Nabi Yakub geudeungoe bahwa na gandom di nanggroe Meusé, laju geupeugah ubak aneuëk-aneuëk gobnyan, "Pakon gatanyoe teunang-teunang mantong?
2 Ka ulôn deungoe bahwa na gandom di nanggroe Meusé; jak kheueh keudeh dan gata bloe laju gandom nyang na disinan mangat geutanyoe mandom bék maté deuk."
3 Dan jijak kheueh bansiploh droe aduen Nabi Yusuf nyan u nanggroe Meusé keu jijak bloe gandom.
4 Teuma Nabi Yakub hana geubri jak Benyamin, adoe droe Nabi Yusuf, sabab gobnyan geutakot meuteumé ceulaka ateueh aneuëk geuh nyan.
5 Sabab musém deuk ka trok u nanggroe Kanaan, teuma aneuëk-aneuëk Nabi Yakub ngon ureuëng laén laju jijak u nanggroe Meusé keujijak bloe gandom.
6 Nyang publoe gandom keu ureuëng-ureuëng nyang teuka bansaboh donya na kheueh Nabi Yusuf, sibagoe gubunur nanggroe Meusé. Sabab nyan kheueh aduen-aduen Nabi Yusuf teuka laju jisujut ukeue gobnyan.
7 Watée Nabi Yusuf geukalon aduen-aduen geuh nyang teuka, gobnyan geuturi keu awaknyan banmandum, teuma gobnyan pura-pura hana geuturi. Ngon haba nyang gasa laju geutanyong bak awaknyan, "Gatanyoe ureuëng pane?" "Kamoe ureuëng Kanaan. Kamoe meuteuka keunoe keukamoe jakbloe peunajoh," jaweueb awaknyan.
8 Bahpi Nabi Yusuf geuturi keu aduen-aduen geuhnyan, teuma awaknyan meusidroe hana jituri keu Nabi Yusuf.
9 Dan laju teuingat keuhai lumpo gobnyan keuhai awaknyan. Dan laju geupeugah ubak awaknyan, "Kah nyoe banmandum mata-mata; kah nyoe kajak keunoe keukah seulidek pat keuleumahan nanggroe kamoe."
10 "Bukon, hai amphon," jaweueb awaknyan. "Kamoe, namiet-namiet po meujak keunoe hana laén tujuan na kheueh keu kamoe jak bloe peunajoh.
11 Kamoe nyoe meusyedara, hai amphon. Kamoe nyoe ureuëng gét-gét, bukon mata-mata."
12 Laju geujaweueb lé Nabi Yusuf, "Sulet! kahnyoe kajak keunoe keukah seulidek pat keuleumahan nanggroe nyoe."
13 Jaweueb awaknyan, "Kamoe nyoe dua blaih droe meusyedara, hai amphon, kamoe nyoe aneuëk nibak sidroe ayah di nanggroe Kanaan. Sidroe lamkawan kamoe ka meuninggai donya dan adoe kamoe nyang tulot na meusajan ayah kamoe."
14 "Biet-biet beutôi lagée ulôn peugah," jaweueb Nabi Yusuf, "kah-kah nyoe mata-mata.
15 Ulôn keuneuk ujoe kah nyoe banmandum: Ulôn meusumpah deumi nan raja bahwa kah-kah nyoe hana kah tinggai nanggroe nyoe meunyoe adoe gata nyang tulot nyan hana kahba keunoe.
16 Sidroe lamkawan kah nyoe harôh jiwoe jijakcok adoe kah nyan. Nyang laén teuteuen disinoe sampoe tutoe haba kah nyoe na bukeuti. Meunyoe hán, deumi nan raja, kahnyoe banmandum mata-mata musoh!"
17 Óh lheuehnyan awaknyan laju jipeutamong lam glab lhée uroe treb jih.
18 Bak uroe nyang keu lhée Nabi Yusuf laju geupeugah ubak awaknyan, "Ulôn ureuëng nyang teumakot dan taát ubak Po teu Allah. Kahnyoe teuma lôn peuseulamat ngon saboh syarat.
19 Keu teubukeuti bahwa kah-kahnyoe jujoe, sidroe lamkawan kahnyoe teutab teuteun dalam glab; nyang laén jeuet jiwoe sira jiba gandom nyang gata bloe keu keuluwarga gata nyang teungoh meudeurita deuk.
20 Óh ka lheueh nyan kahnyoe harôh kahba adoe kah nyang tulot ubak ulôn. Nyan kheueh bukeuti jih singoh bahwa tutoe haba kah nyan beutôi, dan kahnyoe hana lôn huköm maté." Awaknyan situju lagée keuputosan gubunur nyan.
21 Dan laju jimariet awaknyan sabe keudroe-droe, "Nyan, geutanyoe jinoenyoe jihuköm sabab buet tanyoe nyang salah teuhadab adoe tanyoe yoh masa ilée; adoe geutanyoe nyan jilakée tulông teuma lé geutanyoe hana tapako, bahpi takalon adoe tanyoe nyan lumpah that meudeurita. Nyang kheueh sabab jih geutanyoe kata rasa deurita nyang lagée nyoe bagoe."
22 Jipeugah lé Ruben, "Kon ka ulôn peugah bak gatanyoe yoh masa ilée mangat adoe geutanyoe nyan bék tapako-pako. Teuma gatanyoe banmandum hana tatem deungoe nyang ulôn peugah nyan. Dan jinoenyoe adoe geutanyoe nyang maté nyan teubalaih ateueh geutanyoe."
23 Nabi Yusuf muphom basa awaknyan, teuma awaknyan hana jiteupeue hainyan, sabab awaknyan jimariet ngon Nabi Yusuf jipeuguna jurubasa.
24 Nabi Yusuf geutinggai awaknyan disinan, dan laju geujak moe. Óh ka jeuet geumeututoe lom teuma, gobnyan laju geuriwang ubak awaknyan, laju geucok Simeon, dan laju geuyue ikat Simeon nyan dikeue banmandum syedara jihnyan.
25 Nabi Yusuf laju geupeurintah mangat eumpang-eumpang nyang na jiba lé aduen geuhnyan teupasoe laju beupunoh ngon gandom, dan péng awaknyan maséng-maséng jipeutamong lom lam eumpang-eumpang nyan. Meunan cit mangat ubak awaknyan jibri peunajoh keubeukai bak rot ueh. Banmandum peurintah geuh nyan laju jipeubuet.
26 Óh lheueh nyan lé aduen-aduen Nabi Yusuf laju jipeudieng ateueh rhueng keuleudée jih maséng-maséng ngon eumpang gandom nyang ka awaknyan bloe nyan, laju jijak kheueh awaknyan nibak teumpat nyan.
27 Bak teumpat awaknyan mudom, sidroe lamkawan awaknyan laju jipeuhah eumpang gandom jih keujibri makheun ubak keuleudée jih. Dan laju jiteumé péng lam eumpang gandom nyan.
28 "Péng ulôn jijok pulang," kheun ureuëng nyan ubak syedara-syedara jih. "Ngieng, na lam eumpang ulôn!" Até awaknyan meutamah teumakot, dan deungon rasa teumakot nyang luwabiasa awaknyan laju jiteumanyong sabe keudroe-droe, "Peue nyang geupeubuet lé Allah ateueh geutanyoe?"
29 Óh ka trok u Kanaan, awaknyan laju jimeucalitra ubak ayah jih peue-peue mantong nyang ka awaknyan rasa.
30 Jipeugah lé awaknyan, "Gubunur nanggroe Meusé nyan jimeututoe gasa that ubak kamoe dan jitudoh kamoenyoe mata-mata nanggroe jih.
31 Laju kamoe jaweueb, 'Kamoenyoe ureuëng gét-gét, bukon mata-mata, kamoenyoe ureuëng jujoe.
32 Kamoe banmandum na dua blaih droe meusyedara, aneuëk nibak saboh ayah, dan sidroe ka meuninggai donya, seudangkan nyang tulot na meusajan ayah kamoe di nanggroe Kanaan.'
33 Laju jipeugah lé gubunur nyan, 'Ulôn keuneuk ujoe kah-kahnyoe peu kheueh kah-kahnyoe biet-biet ureuëng jujoe: sidroe lamkawan kahnyoe harôh tinggai disinoe; nyang laén jeuet jiwoe sira jipuwoe gandom keu keuluwarga kah nyang teungoh deuk.
34 Óh ka lheueh kah gisa sira kahba adoe kah nyang tulot, barô kheueh lôn teupeu bahwa kahnyoe bukon mata-mata, teuma na kheueh ureuëng jujoe. Dan syedara kah nyang ulôn teuen nyan ulôn jok lom ubak kah dan kah jeuet tinggai di nanggroe nyoe dan beubaih kah meuniaga.' "
35 Óh lheuehnyan, bak watée awaknyan jipeusoh banmandum eumpang-eumpang jih, awaknyan laju jiteumé dumpet jih maséng-maséng nyang meuasoe péng; ngon nyan awaknyan pi laju jiteuka teumakot, meunan cit ayah awaknyan.
36 Laju geupeugah lé ayah awaknyan, "Lé sabab gatanyoe ka jeuet keusabab ateueh ulôn sampoe gadôh banmandum aneuëk-aneuëk lôn. Nabi Yusuf ka hana le; Simeon ka hana le; dan jinoenyoe gata keuneukcok teuma Benyamin. Hana wayang deurita ulôn nyoe!"
37 Laju geupeugah lé Ruben ubak ayah geuh, "Neujok kheueh Benyamin nyan ubak ulôn, Ayah; teuma ulôn puwoe lom, meunyoe hana, Ayah jeuet neupoh maté bandua droe aneuëk agam ulôn."
38 Teuma Nabi Yakub geupeugah, "Hán jeuet, Benyamin hana jeuet gata ba; aduen jih ka meuninggai dan jinoenyoe nyan kheueh jih nyang na tinggai. Pat tateupeue jihnyoe meuteumé bala nibak rot euh raya. Ulôn nyoe ka tuha, dan seudeh nyang gata peuteuka ubak ulôn nyan jeuet keuakibat ulôn nyoe maté."


text:
Nabi Yesaya
Chapter 9
Bansa nyang udeb lam seupôt jikalon cahya nyang trang. Nyang tinggai lam bubayang maté jipeupungéh lé cahya trang.
2 TUHAN, neujok keu awaknyan sukacita nyang rayeuk, Droeneueh peujeuet awaknyan jikém ngon seumurak nyang meuhubo. Awaknyan galak that até sabab Droeneueh jroh, lagée ureuëng nyang meusukaria watée jipeusapat hase panen, atawa jibagi-bagi hase teucue.
3 Droeneueh ka tacok beuban jih nyang geuhon dan kayée geunulam bak bahô gobnyan. Droeneueh ka neupeutaloe bansa nyang jeuhet nyan nyang tindéeh umat droeneueh. Saban lagée jamén nyang kalheueh watée Droeneueh peutaloe tantra Midian.
4 Sipatu tantra nyang su jih grab grub dan bajée jih nyang meulabo ngon darah, teuma habéh jipajoh lé apui.
5 Sidroe aneuëk ka lahé keugeutanyoe; keugeutanyoe ka geujok sidroe aneuëk agam. Gobnyan teuma jeuet keupeumimpén geutanyoe. Gobnyan teuboh nan: "Peunaseuhat Bijaksana", "Allah Peukasa", "Bapak Keukai", "Raja Damé".
6 Gobnyan geumat peurintah sibagoe raja keuturonan Nabi Daud, keurajeuen gobnyan rayeuk lumpah na. Nanggroe gobnyan sabe damé seujahteura; peumeurintah gobnyan dasai jih nibak huköm dan keuadelan jinoe sampoe siumu masa. TUHAN Nyang Mahakuasa pasti geulaksana.
7 TUHAN ka geupeurhot huköman ateueh Israel.
8 Banmandum bansa Israel dan peunduduek Samaria teuma jiteupeue bahwa TUHAN kheueh nyang peubuet banmandum nyan. Jinoenyoe awaknyan sombong dan manyang até. Kheun awaknyan,
9 "Geudong-geudong nyang teupeuget nibak batée bata ka reuloh, teuma kamoe keuneuk peugét geudong-geudong barô nyang teupeuget nibak batée. Bak-bak ara ka teukoih, teuma kamoe gantoe ngon kayée ceumara Libanon nyang paleng gét."
10 TUHAN ka geupeugrak musoh awaknyan keu jilawan awaknyan.
11 Bansa Siria siblaih u timu dan bansa Filistin di barat jireubot Israel. Teuma TUHAN mantong beungéh dan teutab geuhuköm.
12 Bansa Israel gohlom cit meunyeusai bahpih ka geuhuköm lé TUHAN Nyang Mahakuasa; awaknyan gohlom cit meutobat ubak Gobnyan.
13 Lé sababnyan lam siuroe mantong TUHAN geuhuköm bubena peumimpén Israel dan rakyat jih. Gobnyan geuköih dan geuböih ulée ngon ikue jih.
14 Ulée jih na kheueh ureuëng patot-patot dan ureuëng nyang teuhoreumat, ikue jih na kheueh nabi-nabi nyang geupeurunoe gob deungon ajaran nyang sisat.
15 Bubena peumimpén rakyat nyan ka jipeusisat dan jipeucawoe rakyat.
16 Bansa nyan ka murtad dan beujat that dan mandum tutoe haba awaknyan jeuhet. Lé sababnyan lamkawan peumuda hana nyang geutuwoe lé TUHAN. Gobnyan hana geugaséh keu inong balée dan yatém ngon meuntui. Teuma TUHAN mantong beungéh dan teutab geuhuköm.
17 Jeuhet bansa nyan tutông lagée apui dan jihangöh bubena tamah nyang meuduro. Hu jih lagée gle uteun nyang tutông nyang meuhúb-húb dan meukeubok asab.
18 TUHAN Nyang Mahakuasa beungéh that-that, dan huköman gobnyan lagée apui nyang hu meuháb-háb dan bana nyan na kheueh kayée jih nyang geutot sampoe habéh. Hana meusidroe pih nyang jigaséh syedara jih.
19 Bansaboh nanggroe nyan manusia krôt ié muka dan jipajoh peue-peue mantong nyang jeuet jipajoh, teuma teutab hana meurasa troe. Dan jipajoh rakan-rakan jih keudroe!
20 Ureuëng Manasye dan ureuëng Efraim saleng jimuprang, dan laju meusajan-sajan jilawan Yehuda. Teuma TUHAN mantong beungéh dan teutab geuhuköm.


text:
Ezra
Chapter 9
Óh ka seuleusoe banmandum nyan teupeubuet, na meupadubdroe ureuëng-ureuëng patot nibak bansa Israel jijak meuhadab ubak ulôn. Awaknyan jipeugah bahwa rakyat Israel, meunan cit deungon teungku-teungku imeum, dan ureuëng-ureuëng Lewi hana jipeuaséng droe nibak bansa-bansa nyang na tinggai di bansilingka nyan, awaknyan na kheueh bansa Amon, Moab, Meusé, Kanaan, Het, Feris, Yebus dan Amori. Dan di teungku imeum dan ureuëng-ureuëng Lewi pi lagéenyan cit jipeubuet. Awaknyan banmandum jipeubuet buet-buet nyang hina nyang jipeubuet lé bansa-bansa teukutok nyan.
2 Ureuëng agam nibak bansa Yahudi jimeukawen deungon ureuëng inong bansa laén, sampoe umat nyang ka geupeukhusos milék TUHAN ka hana aseuli le. Nyang paleng parah lom na kheueh nyang awai that jipeuphon buet lagéenyan na kheueh ureuëng-ureuëng patot dan peujabat Israel.
3 Ban lôn deungoe hai lagéenyan, ulôn keubit that banci dan seudeh sampoe ulôn priek-priek peukayan ulôn dan ulôn lot ôk dan janggot ulôn, óh lheuehnyan laju ulôn duek deungon até nyang hanco.
4 Ulôn teutab lôn duek nyang lagée nyan sampoe nibak gob jak peuseumah keureubeuen bak watée seupôt uroe. Óh lheuehnyan teuka kheueh ureuëng ramé jijak dong di silingka ulôn. Awaknyan banmandum teumakot sabab teuingat ubak ancaman Allah Israel ateueh desya ureuëng-ureuëng nyang ka jiriwang nibak teumpat nyang teuböih nyan.
5 Nibak watée keureubeuen seupôt uroe ka jipeuphon peuseumah, barô kheueh ulôn beudôh nibak teumpat ulôn meuseudeh nyan, dan deungon peukayan nyang ka beukaih-beukaih, laju ulôn sujut dan ulôn sunyung jaroe ubak TUHAN Allah ulôn.
6 Ulôn kheun, "Ya, Allah ulôn, ulôn nyoe keubit that malée ulôn beuôt ulée ulôn dikeue Droeneueh. Desya kamoe ka meutumpok-tumpok di ateueh ulée kamoe, ya TUHAN, sampoe ka meusampôh u langét manyang.
7 Phon nibak zamén indatu kamoe sampoe án jinoe, kamoe umat Droeneueh nyoe lumpah that raya desya ubak Droeneueh. Nyang kheueh sabab jih dikamoe nyoe, bubena na raja dan bubena teungku imeum kamoe ka jipeutaloe lé raja-raja nanggroe aséng. Kamoe jipoh maté, jireupah dan jiangkot sibagoe ureuëng nyang teuteun. Kamoe ka jipeuhina hana reuda, lagée nyang ka teujadi nibak uroenyoe.
8 Teuma bak saát nyoe, ya TUHAN Allah kamoe, Droeneueh banmantong neupeumurah até keu kamoe. Droeneueh ka neupeu beubaih na meupadubdroe lamkawan kamoe nyang ka jipeujeut keu namiet mangat hase kamoe udeb deungon meurdehka dan seujahteura di teumpat nyang khusos nyoe. TUHAN ka neubri keu kamoe udeb nyang barô.
9 Nibak watée kamoe mantong jeuet keu namiet ureuëng laén, TUHAN pi hana neutinggai kamoe. TUHAN ka neupeujeuet kamoe jigaséh ngon jisayang lé raja-raja Persia dan jipeu idhin udeb ngon jibri peudong lom Baét Droeneueh nyang ka tinggai rungka-rungka nyan. TUHAN ka neubri keu kamoe teumpat meulindong disinoe, di Yehuda dan Yerusalem.
10 Teuma bak saát nyoe, ya TUHAN, Allah kamoe, óh ka lheueh teujadi banmandum nyan, peue nyang hase kamoe peugah? Kamoe ka kamoe peubeuah tutoe haba TUHAN lom teuma,
11 nyang ka TUHAN bri keu kamoe meulalu nabi-nabi, hamba-hamba TUHAN. Awaknyan jijak britée ubak kamoe bahwa tanoh nyang keuneuk kamoe duek nyan hana nyang gleh sabab banmandum peunduduek jih phon nibak ujong sampoe ubak ujong ka jipeubuet kuto lom ngon keuji.
12 Nabi-nabi nyang tam kamoe bék meukawen meujampu deungon ureuëng nyan, atawa kamoe bantu awaknyan sampoe udeb seujahteura dan makmu. Meunyoe kamoe taát, kamoe teuma jeuet keuteuga dan kamoe pajoh hase tanoh nyan dan kamoe peutron keu ahli waréh kamoe sampoe siumu masa.
13 Kamoe ka meudesya dan ka kamoe iengkeue ubak huköm Droeneueh, dan TUHAN ka neuhuköm kamoe. Teuma kamoe teupeue, ya TUHAN Allah kamoe, bahwa huköman nyang TUHAN bri nyan hana brat nyang patot kamoe teurimong, dan kamoe mantong TUHAN peuseulamat.
14 Lé sababnyan, panena mungken kamoe peubeuah peurintah-peurintah Droeneueh dan kamoe meukawen meujampu deungon ureuëng-ureuëng nyang jeuhet nyan? Meunyoe hainyan mantong kamoe peubuet, ka pasti TUHAN meureuka nyang lumpah brat u ateueh kamoe sampoe TUHAN neupeuhanco kamoe jeuet keu abée dan hana TUHAN bri udeb keu kamoe bahpi meusidroe pi.
15 Ya TUHAN, Allah Israel, Droeneueh lumpah that ade, bahpi lagée nyan TUHAN teutab neubri keu kamoe udeb. Kamoe meungaku ateueh salah kamoe ubak Droeneueh; kamoe hana meuhak keu kamoe meuhadab u hadhirat Droeneueh."


text:
Imeum-Imeum
Chapter 5
Keureubeuen peuamphon desya peureulée teupeuseumah: Meunyoe sidroe ureuëng seucara reseumi teulakée jeuet keusaksi ubak kantô peungadelan, teuma hana jitem peugah peue nyang ka jingieng atawa jideungoe sampoe ureuëng nyan harôh jitanggong akibat jih.
2 Meunyoe sidroe ureuëng meusalah sabab deungon hana jisaja ka jeuet keu kuto, sabab ka tupéeh ngon salah sapeue nyang kuto, miseu jih, bangke beulatang, dan óh lheueh nyan jisadar buet jih nyan.
3 Meunyoe sidroe ureuëng meusalah sabab ngon hana jisaja ka tupéeh barang kuto nyang asai jih nibak manusia, dan óh lheueh nyan jisadar buet jih nyan.
4 Meunyoe na sidroe ureuëng meusalah sabab jimeusumpah ban galak droe keu jipeubuet peue mantong, dan óh lheueh nyan ji insaf peue nyang ka jipeubuet.
5 Bak tieb-tieb buet jih nyan, ureuëng nyang meusalah harôh ji aku buet jih nyang salah nyan.
6 Dan keu teutuboh desya jihnyan, ureuëng nyan harôh jiba saboh bubiri atawa kaméng inong keu TUHAN. Imeum harôh geupeuseumah keureubeuen nyan mangat jeuet desya ureuëng nyan geupeu amphon.
7 Meunyoe ureuëng nyang salah nyan hana hase jipeuna saboh bubiri atawa kaméng keu teutuboh desya jih nyan, ureuëng nyan harôh jiba dua boh cicém leuek putéh atawa cicém mirah pati nyang muda, saboh keu keureubeuen peuamphon desya, dan saboh treuk keu keureubeuen nyang teutot.
8 Cicém-cicém nyan harôh teuba ubak imeum. Imeum harôh teuleubeh ilée geupeuseumah cicém nyang ka teupeu teuntée keu keureubeuen peu amphon desya. Takue cicém nyan harôh jiputa, teuma hana jeuet sampoe putôh ulée jih.
9 Darah cicém nyan harôh geureutek ubak sagoe miseubah, dan nyang leubeh nibak nyan harôh geupirét uluwa ubak aleue miseubah sibagoe keureubeuen peu amphon desya.
10 Óh ka lheueh nyan imeum geupeuseumah cicém nyang keudua keu keureubeuen nyang teutot, saban lagée peuratoran nyang na. Meunan kheueh cara jih imeum geupeuseumah keureubeuen keu desya ureuëng nyan, laju ureuëng nyan geupeu amphon lé TUHAN.
11 Meunyoe ureuëng nyang meusalah nyan hana hase jipeuna dua boh cicém leuek putéh atawa cicém mirah pati keu keureubeuen peu amphon desya, ureuëng nyan harôh jiba sikilo teupông. Teupông nyan hana jeuet teujampu ngon minyéuk zaiton atawa meusajan ngon keumeunyan, sabab keureubeuen nyan na kheueh keureubeuen peu amphon desya dan bukon keureubeuen teuhidang.
12 Teupông nyan harôh teuba ubak imeum. Imeum harôh geucok saboh reugam nibak teupông nyan sibagoe tanda bahwa banmandum nyan ka lheueh geukeureubeuen ubak TUHAN. Teupông nyang sireugam nyan harôh geutot ateueh miseubah sibagoe keureubeuen peunajoh. Nyan kheueh keureubeuen gobnyan keu peu amphon desya.
13 Meunan kheueh cara jih imeum geupeuseumah keureubeuen keu ureuëng nyan, teuma ureuëng nyan geupeu amphon lé TUHAN. Teupông nyang leubeh nyan keu imeum, lagée bak keureubeuen gandom.
14 TUHAN geubri ubak Nabi Musa peuratoran-peuratoran lagée nyoe.
15 Meunyoe sidroe-droe ureuëng deungon hana jisaja ka jipeubuet desya sabab lalo bak jijok keureubeuen-keureubeuen droe jih nyang teupeu wajéb ubak TUHAN, teuma lé ureuëng nyan harôh jiba keureubeuen gantoe rugoe. Keureubeuen nyan harôh saboh bubiri atawa kaméng agam nyang hana meucupa, dan teutakse meunurot yuem nyang ka teuntée bak Khimah TUHAN.
16 Ureuëng nyan harôh jibayeue peue nyang yoh watée ilée ka geupeulalo, teutamah dua ploh peureusen. Óh lheueh nyan jihnyan harôh jijok beulatang nyan ubak imeum, dan imeum laju geukeureubeuen keu desya ureuëng nyan, teuma di ureuëng nyan laju geupeuamphon lé TUHAN.
17 Meunyoe sidroe-droe ureuëng jipeubuet desya sabab ka ji-iengkeue ubak sapeue-sapeue peurintah TUHAN, ureuëng nyan meusalah dan harôh jitanggong akibat jih.
18 Keu keureubeuen gantoe rugoe ureuëng nyan harôh jiba saboh bubiri atawa kaméng agam nyang hana meucupa dan teutakse meunurot yuem nyang saban lagée yuem bak Khimah TUHAN. Imeum geukeureubeuen keu desya ureuëng nyan, teuma gobnyan geupeu amphon lé TUHAN.
19 Nyan kheueh keureubeuen gantoe rugoe keu buet nyang salah nyang ka jipeubuet teuhadab TUHAN.


text:
Titus
Chapter 3
Peuingat kheueh ubak anggota jeumaáh gata mangat awaknyan jideungoe ubak peue nyang geukheun lé peumimpén-peumimpén dan nyang mat kuasa neugahra, lom taát dan jitem peubuet tieb-tieb hai nyang jroh.
2 Peugah kheueh bak awaknyan mangat bék karu atawa meudakwa ngon soe mantong, dan meusikeub rumeh. Dan bah kheueh awaknyan meusikeub leumoh leumbot ubak soe mantong.
3 Sabab yoh masa ilée geutanyoe keudroe pi bangai, sisat dan hana taát. Tanyoe jipeubudak lé mubagoe-bagoe nafeusu dan hasrat; tanyoe udeb peunoh ngon niet-niet nyang jeuhet dan bingiek até, dan sabe lam banci.
4 Teuma Po teu Allah, Nyang Peuseulamat geuteunyoe geubri gaséh dan até geuh nyang jroh ubak geutanyoe.
5 Gobnyan geupeu seulamat tanyoe, kon lé sabab tanyoe ka tapeubuet sapeue-peue buet nyang gét, teuma na kheueh Gobnyan keudroe keugeunaséh keu geutanyoe. Gobnyan geupeu seulamat tanyoe meulalu Roh Allah, nyang geubri bak geutanyoe lahé barô deungon cara geurhah geutanyoe.
6 Allah geuprée Roh Gobnyan ateueh geutanyoe deungon peurantara Isa Almaseh, Raja Peuseulamat geutanyoe,
7 mangat lé rahmat Isa, geutanyoe tameugét lom teuma ngon Allah dan geutanyoe meuteumé udeb seujati dan keukai nyang geutanyoe harab that.
8 Tutoe haba nyoe keubiet beutôi that. Ulôn meuharab beu gata waham that hai nyoe, mangat ureuëng-ureuëng nyang meuiman ubak Po teu Allah biet-biet jiuseuha keu jipeubuet buet-buet nyang jroh dan na manfaát keu mandum ureuëng.
9 Peujiôh kheueh meudobat nyang hana meuguna, haba-haba asai usui, meudakwa dan meulo sabab keuhai huköm agama. Banmandum nyan hana meuguna dan hana meulaba.
10 Ureuëng nyang jeuet keusabab jeumaáh meucrebre, gata seugah kheueh sigoe dan dua goe; óh lheueh nyan bék kheueh gata meurakan lé ngon jih nyan.
11 Gata tateupeue bahwa ureuëng nyang lagée nyan jeuhet dan desya-desya jih sibagoe bukeuti bahwa jihnyan salah.
12 Beubagaih kheueh meunan lheueh lôn kirém Artemas dan Tikhikus ubak gata, useuha bubagaih that keu gata jak ubak ulôn di Nikopolis, sabab ulôn na niet keuneuk tinggai bak teumpat nyan watée musém sijuek.
13 Useuha kheueh beubiet-biet keu tatulông Zenas, nyang malem huköm nyan, dan Apolos, mangat awaknyan hase jijak hana kureueng peue-peue mantong.
14 Ureuëng-ureuëng geutanyoe bah kheueh jimeurunoe keu jipeubuet hai-hai nyang jroh mangat jeuet jipeupeunoh peue-peue mantong nyang keubiet that jipeureulée; bék sampoe awaknyan udeb hana meuguna.
15 Banmandum syedara nyang na meusajan ulôn, geukirém saleuem keu gata. Peutrok kheueh saleuem kamoe ubak rakan-rakan geutanyoe nyang saboh iman. Seumoga Tuhan geubri beureukat ubak Gata mandum. Horeumat kamoe, Paulus


text:
Zabur
Chapter 98
Zabur. Meuca-e kheueh ngon lagu barô keu TUHAN, sabab buet-buet Gobnyan nyang keubit hireuen! Deungon kuasa dan teunaga Gobnyan keudroe Gobnyan ka meunang.
2 TUHAN geupeumaklum keuhai Gobnyan meunang; Gobnyan geujak peugah keuadelan ubak bansa-bansa.
3 Gobnyan geuingat geunaséh dan keuseutiaan Geuh ubak Israel, umat Gobnyan. Banmandum bansa nyang na di ateueh bumoe ka deuh jikalon Allah geutanyoe meunang.
4 Meusurak geumbira kheueh keu TUHAN, hai bansaboh bumoe! Pujoe kheueh TUHAN deungon nyanyoe dan ca-e sira meusurak geumbira.
5 Meuca-e kheueh lagu seumujoe keu TUHAN, sira peutek keucapi.
6 Yeub kheueh beureuguih ngon sangka kala, meusurak kheueh keu TUHAN, Raja geutanyoe.
7 Meugeumuroh kheueh hai laôt meunan cit deungon banmandum asoe jih bumoe dan banmandum nyang na didalam nyan.
8 Bah kheueh krueng-krueng jipéh paleuet, dan bukét-bukét meusurak geumbira dikeue TUHAN.
9 Sabab Gobnyan geuteuka keu geujak peuhakém bumoe; meunan cit bansa-bansa geupeusidang deungon ade dan beuna.


text:
Surat Al-Ma'idah
Surat Al-Ma'idah (bahsa Arab: المآئدة, Al-Mā'idah, "Idang") nakeuh saboh surat lam Al-Qur'an nyang geupetrön di Madinah (surat Madaniyah). Na padum-padum ayat lam surat nyoe neupeutrön di Mekkah, dan nyang leubèhjih neupeutrön di Madinah watèe lheuh Nabi Muhammad hijeurah. Neupeunan surat Al-Ma'idah sabab neucalitra bhaih umat Nabi Musa AS nyang geulakèe peutröh idang dari langèt bak Allah. Neupeunan deungön nan Al-'Uqud sabab lam ayat nyang keuphôn nibak surat nyoe neuparéntah lé Allah bak bandum umat Islam mangat jipeubuet mandum janji bak Allah ngön janji nyang jipeugöt bak ureueng-ureueng la'én. Neupeunan sit deungön Al-Munqiz sabab na neucalitra bhaih Nabi Musa AS nyang neupeuseulamat umatgeuh nibak 'azeub Allah.
Nè[peusaneut | peusaneut nè]
- ^ Departemen Agama RI. 2007. Al-Qur'an dan Terjemahannya Al-Jumanatul 'Ali Seuntai Mutiara Yang Maha Luhur. Bandung: J-Art.
Peunawôt luwa[peusaneut | peusaneut nè]
- (Inggréh) Surah Al-Ma'idah MP3


text:
Umar bin Abdul-Aziz
Umar bin Abdul-Aziz (عمر بن عبد العزيز, ngon gla Umar II, lahé bak thôn 63 H, gobnyan nakeuh sidroë khalifah Bani Umayyah nyang neumat kuwasa dari thô 717 sampoe 720 M. Meukon lagèe khalifah Bani Umayyah seugolomnyan, gobnyan nakeuh kon sidroe turônan nibak khalifah, meuhat keuh gobnyan geutunyok langsông lé ummat Islam. Gobnyan nakeuh aneuk saboh pupu ngon khalifah seugolomnyan, Sulaiman.
Ayah gobnyan nakeuh Abdul-Aziz bin Marwan, gubernur Mesir ngon adoë nibak Khalifah Abdul-Malik. Ma gobnyan nakeuh Ummu Asim binti Asim. Umar bin Abdul-Aziz nakeuh sidroe cet nibak Khulafa'ur-rasyidin nyang keuduwa Umar bin Khattab.


text:
Keuluaran
Chapter 32
Watée bansa Israel jikalon bahwa Nabi Musa treb that-that hana geutreun-treun di ateueh gunong, dan mantong teutab na di ateueh gunong nyan, awaknyan laju jihudom bak Nabi Harun sira jipeugah ubak gobnyan, "Geutanyoe hana tateupeue peue nyang teujadi ateueh Nabi Musa, ureuëng nyang ba geutanyoe geupeuteubiet nibak nanggroe Meusé; dan deungon lagée nyan neupeugét kheueh keu kamoe ilah nyang jeuet jipimpén kamoe."
2 Dan Nabi Harun laju geupeugah ubak awaknyan, "Plôh kheueh laju bubena taloe takue méuh nyang na jingui lé peurumoh-peurumoh dan aneuëk-aneuëk gata, dan gata ba kheueh nyan ubak ulôn."
3 Dan awaknyan laju jiplôh bubena taloe takue méuh nyang na bak ureuëng inong jih maséng-maséng meunan cit nyang na nibak aneuëk-aneuëk jih óh lheuehnyan laju jijakba atranyan ubak Nabi Harun.
4 Nabi Harun geucok banmandum taloe takue nyan dan laju geupeucaye lam saboh teumpat acuwan dan geupeugét laju saboh patong leumô. Bansa nyan jipeugah, "Hei Israel, nyoe kheueh ilah geutanyoe nyang ba geutanyoe jipeuteubiet nibak nanggroe Meusé!"
5 Óh lheuehnyan Nabi Harun laju geupeudong saboh miseubah dikeue leumô méuh nyan dan laju geupeumaklum, "Singoh beungoh na khanuri keu tahoreumat TUHAN."
6 Óh singoh beungoh banseuboh that, ureuëng-ureuëng Israel laju jiba meupadub boh beulatang peulara keu keureubeuen nyang teutot, dan na padub boh teuk keu keureubeuen peudamé. Awaknyan jiduek sira jimakheun dan jijieb ié, dan laju jibeudôh keu meusukaria.
7 Ngon sabab nyan TUHAN meufeureuman ubak Nabi Musa, "Gata jaktreun kheueh laju beureujang-reujang, sabab bansa gata nyang gata pimpén jiteubiet nibak nanggroe Meusé ka jipeubuet jeuhet.
8 Awaknyan ka jiseuleweng peue-peue nyang Ulôn peurintah. Awaknyan jipeugét patong leumô nibak méuh nyang teuteumpah, laju jiseumah dan jipeuseumah keureubeuen ubak patong leumô nyan. Kheun awaknyan, nyang kheueh ilah jih nyang ba awaknyan jiteubiet nibak nanggroe Meusé.
9 Ulôn kuteupeue bahwa bansa nyan kreueh that ulée.
10 Bék cuba-cuba jitam Ulôn. Ulôn beungéh keu awaknyan dan keuneuk Lôn peubinasa awaknyan. Teuma meunyoe gata dan keuturonan gata keu Lôn peujeuet saboh bansa nyang raya."
11 Nabi Musa geulakée bak TUHAN Allah, sira geupeugah, "TUHAN, pakon Droeneueh harôh neupeubuet lagée nyan ateueh awaknyan? Bukon kheueh Droeneueh ka neupeuseulamat awaknyan di nanggroe Meusé deungon keukuasaan dan teunaga nyang raya?
12 Meunyoe Droeneueh neupeubinasa awaknyan, ureuëng Meusé teuma jipeugah bahwa Droeneueh neupimpén bansa nyan jiteubiet nibak nanggroe Meusé keu neujakpoh maté awaknyan nibak gunong-gunong dan neupeubinasa awaknyan habéh banmandum. Bék lagée nyan, ya TUHAN, ubah kheueh niet Droeneueh dan bék kheueh neupeuceulaka bansa nyan.
13 Ingat kheueh ubak hamba-hamba Droeneueh Nabi Ibrahim, Nabi Ishaq, dan Nabi Yakub. Ingat kheueh bahwa Droeneueh ka neumeujanji ubak awaknyan deungon sumpah keu Droeneueh bri keu awaknyan keuturonan nyang le lagée bintang dilangét, meunan cit banmandum tanoh nyang Droeneueh meujanji nyan jeuet keumilék keuturonan awaknyan siumu masa."
14 Watée geudeungoe nariet Nabi Musa nyang lagée nyan TUHAN laju geu-ubah niet Gobnyan dan hana jadéh geupeubuet peue nyang ka geu ancam nyan keu geupeurhot ateueh awaknyan deungon bala nyang raya.
15 Nabi Musa laju geutreun lom nibak gunong nyan sira geuba mandua boh batée nyang ka teutuléh peurintah-peurintah Po teu Allah nibak bandua binéh batée nyan.
16 Po teu Allah keudroe nyang peugét batée nyan dan geu-uke peurintah-peurintah Gobnyan ateueh batée nyan.
17 Teungoh geujak sira geutreun nibak gunong nyan, Yosua laju jideungoe ureuëng-ureuëng Israel teungoh jikliek-kliek, dan jipeugah kheueh lé Yosua ubak Nabi Musa, "Na su ureuëng karu lagée ureuëng muprang lam khimah-khimah."
18 Kheun Nabi Musa, "Nyang teudeungoe kon su ureuëng meusurak sabab ka meunang meunan cit kon su ureuëng teuklik sabab ka taloe; nyan su ureuëng meunyanyoe."
19 Watée Nabi Musa ka meutamah to ubak khimah-khimah nyan, deuh laju geukalon leumô méuh nyan dan ureuëng ramé teungoh meunari ngon meulikak, dan teuka kheueh beungéh gobnyan. Bak teumpat nyan cit teuma, bak gaki gunong nyan, Nabi Musa geuseumpom batée nyang geuba nyan sampoe hanco meukeupéng-keupéng.
20 Óh lheuehnyan laju geucok patong leumô nyang teupeugét nibak méuh atra ureuëng-ureuëng Israel nyan, geupeuhanco, geugileng sampoe halôh lagée abée, óh lheuehnyan laju geujampu ngon ié. Óh lheuehnyan laju geuyue ubak ureuëng Israel mangat jijieb ié nyan.
21 Laju geupeugah ubak Nabi Harun, "Peue nyang awaknyan peubuet ateueh droeneueh sampoe awaknyan ka jipeubuet desya nyang paleng rayanyoe?"
22 Geujaweueb lé Nabi Harun, "Bék neubeungéh keu ulôn; droeneueh neuteupeue keudroe pakriban neukat jih ureuëng-ureuëng nyoe keu jipeubuet jeuhet.
23 Awaknyan jipeugah ubak ulôn, 'Geutanyoe hana tateupeue peue nyang teujadi ateueh Nabi Musa, ureuëng nyang ka geuba geutanyoe geupeuteubiet nibak nanggroe Meusé; sabab nyan neupeugét kheueh keu kamoe ilah nyang hase jipimpén kamoe.'
24 Ulôn kuyue awaknyan mangat jibri bak ulôn piasan méuh, dan atranyan laju jijok lé awaknyan bak ulôn. Banmandum piasan nyan ulôn peutamong lam apui, dan jeuet kheueh leumô nyoe!"
25 Nabi Musa geusadar bahwa Nabi Harun ka geupeulheuh bansa Israel lagée guda lheueh lam weue, sampoe awaknyan ka jipeukém ngon jihina lé musoh-musoh jih.
26 Dan geudong kheueh laju gobnyan dibabah pintoe geureubang khimah-khimah sira geudumpék, "Soe nyang dong blaih TUHAN jak keunoe!" Dan teuka kheueh sukée Lewi jidong bansilingka Nabi Musa,
27 dan laju geupeugah lé Nabi Musa ubak awaknyan, "TUHAN Allah Israel geupeurintah ubak gata mangat jeuet maséng-maséng gata suet peudeueng gata laju gata jak bansikeulileng khimah-khimah nyoe, phon nibak pintoe geureubang nyoe sampoe ubak babah pintoe geureubang nyang laén sira gata poh maté syedara-syedara, rakan-rakan dan waréh silingka gata."
28 Sukée Lewi laju jipeubuet peurintah nyan dan bak uroenyan na lhée ribée droe maté jipoh.
29 Geupeugah lé Nabi Musa ubak sukée Lewi, "Uroenyoe gata ka tapeukhusos droe jeuet keu imeum nyang layani TUHAN deungon cara gatapoh maté aneuëk-aneuëk manyak dan syedara-syedara gata, dan TUHAN geubri beureukat ubak gata."
30 Óh singoh beungoh Nabi Musa geupeugah ubak bansa nyan, "Gata ka gata peubuet desya nyang paleng rayeuk. Teuma bak uroenyoe ulôn teuma lôn teungoh gunong nyan lom keu lônjak meuhadab TUHAN; mudah-mudahan ulôn geutem peuamphon keu desya-desya gata."
31 Óh lheuehnyan Nabi Musa geujaklom meuhadab ubak TUHAN sira geupeugah, "Bansa nyan ka jipeubuet desya nyang paleng rayeuk. Awaknyan ka jipeugét ilah nibak méuh.
32 Ulôn meulakée bak Droeneueh neupeuamphon kheueh desya awaknyan; meunyoe hán, neusampôh kheueh nan ulôn nyang na lam kitab ureuëng-ureuëng udeb."
33 Geujaweueb lé TUHAN, "Teuma ureuëng-ureuëng nyang meudesya nibak Ulôn nyang Lôn sampôh nan jih lam kitab nyan.
34 Gata jak kheueh laju jinoenyoe, dan gata ba kheueh awaknyan ubak teumpat nyang ka Ulôn peugah ubak gata. Malaikat Lôn teuma jibimbéng gata teuma watée jih trok jiteuka ureuëng-ureuëng nyan Ulôn huköm sabab desya-desya nyang jipeubuet."
35 Óh lheuehnyan TUHAN laju geupeutreun bala ateueh ureuëng-ureuëng nyan sabab awaknyan jipaksa Nabi Harun jipeugét patong leumô nibak méuh nyan.


text:
Matius
Chapter 15
Na saboh kawan ureuëng Farisi dan na teuma meupadub droe gurée-gurée agama teuka nibak Yerusalem geujak ubak Isa. Awaknyan geutanyong ubak Gobnyan,
2 "Pakon murit-murit Droeneueh geu-iengkeue keu adat istiadat indatu geutanyoe? Watée keuneuk makheun, awaknyan hana geu rhah jaroe leubeh dilée lagée peuratoran nyang ka na!"
3 Geujaweueb lé Isa, "Dan gata nyoe bandum pakon teutab ta-iengkeue peurintah Allah, nyang peunteng nibak gata taseutôt adat-istiadat indatu gata?
4 Sabab Po teu Allah meufeureuman, 'Horeumat kheueh ubak ayah ngon ma gata,' dan 'Barang gasoe nyang teunak ayah ngon ma jih, ureuëng nyan harôh teuhuköm maté.'
5 Teuma gata tapeurunoe gob lagée nyoe: Meunyoe ureuëng jipeugah keu ureuëng syiek, 'Peue nyang seuharôh jih teujok keu ayah ngon ma, atra nyan ka ulôn peuseumah ubak Po teu Allah,'
6 teuma ureuëng nyang lagée nyan hana wajéb lé jihoreumat keu ureuëng syiek jih. Teuma, lé sabab adat istiadat indatu gata, gata ta-anggab angén pôt peue-peue nyang geupeugah lé Po teu Allah.
7 Gata ureuëng munafék! Paih that peue nyang ka lheueh geupeugah lé Nabi Yesaya keuhai gata,
8 'Meunoe kheueh feureuman Allah: Ureuëng-ureuëng nyan teuma jiseumah Ulôn ngon tutoe haba, teuma até awaknyan jiôh that nibak Ulôn.
9 Sia-sia mantong awaknyan jiseumah Ulôn, sabab peuratoran manusia nyang awaknyan peurunoe siulah-ulah nyan kheueh peuratoran Ulôn.' "
10 Óh lheueh nyan Isa laju geutawök bubena na ureuëng dan geupeugah ubak awaknyan, "Deungoe kheueh nyoe jeuet gata muphom!
11 Nyang jitamong lam babah ureuëng, nyan hana jeuet keu najih; teuma nyang teubiet lam babah ureuëng nyan, nyang kheueh nyang teupeugah najih."
12 Laju murit-murit Isa geuteuka dan geupeugah ubak Gobnyan, "Peu kheueh Bapak teupeu bahwa ureuëng-ureuëng Farisi nyan tupéh até jih watée jideungoe Bapak peugah lagée nyan?"
13 Geujaweueb lé Isa, "Tieb-tieb peunula nyang hana geupula lé Bapak Ulôn di syeuruga teuma geutarek bak ubo jih.
14 Bék neupakoe keu ureuëng-ureuëng Farisi nyan. Awaknyan peumimpén-peumimpén buta; dan meunyoe ureuëng buta jipimpén ureuëng buta, ban dua awaknyan teuma reubah lam paret."
15 Geupeugah lé Petrus, "Neutulông peugah miseue nyan ubak kamoe, Pak!"
16 Geujaweueb lé Isa ubak awaknyan, "Peu kheueh gata gohlom cit muphom?
17 Peu kheueh hana gata teupeu, bahwa nyang jitamong lam babah laju jitron lam pruet, dan óh lheueh nyan jiteubiet lom teuma?
18 Teuma nyang teubiet lam babah, meu-asai nibak até; dan nyan kheueh nyang teupeujeuet manusia rhot bak najih.
19 Sabab nibak lam até jiteuka pikeran-pikeran jeuhet, nyang rhot keu musabab manusia jeuet keu tukang seumupoh maté, meumukah, jipeubuet cabui, ceumeucue, jeuet keusaksi duseuta dan tukang ba peusuna!
20 Hai-hai nyang lagée nyan kheueh nyang rhot ureuëng jeuet keu najih, dan kon lé sabab jipajoh bu ngon jaroe nyang hana teu rhah."
21 Óh lheueh nyan Isa laju geutinggai teumpat nyan dan geujak laju u daerah nyang rab ngon banda Tirus dan Sidon.
22 Na sidroe ureuëng inong Kanaan nibak daerah nyan, jijak murumpok ngon Isa sira jitawök-tawök, "Aneuëk Daud, neugaséh kheueh keu ulôn! Aneuëk inong ulôn ka jitamong roh jeuhet. Udeb jih parah lagoe na."
23 Isa mubacut pih hana geujaweueb keu ureuëng inong nyan. Teuma lé murit-murit Isa geujak ubak Gobnyan sira geulakée, "Pak, neuyue wéeh keudeh ureuëng inong nyan. Jih nyan kiroh mantong dilikot geutanyoe!"
24 Geujaweueb lé Isa, "Ulôn geu-utus keu bansa Israel, khusos jih keu awaknyan nyang sisat."
25 Ureuëng inong nyan laju jipeurab dan jisujut laju dikeue Isa sira jipeugah lagée nyoe, "Neutulông kheueh ulôn, Teungku."
26 Geujaweueb lé Isa, "Hana gét teucok peunajoh aneuëk manyak laju teutiek keu asée."
27 "Beutôi, Teungku," jaweueb ureuëng inong nyan, "Seudangkan asée pih jipajoh séueh-séueh peunajoh nyang rhot nibak meuja teungku po jih."
28 Laju Isa geupeugah bak ureuëng nyan, "Mak, raya lumpah na iman droeneueh! Bah kheueh jeuet peue nyang gata lakée!" Watée nyan cit teuma aneuëk ureuëng inong nyan puléh.
29 Isa laju geutinggai teumpat nyan, dan geujak laju seutôt rot panté Danau Galilea. Óh lheueh nyan laju geuteungoh ubak saboh bukét dan laju geuduek nibak teumpat nyan.
30 Jai lagoe na ureuëng nyang teuka ubak Gobnyan sira jiba ureuëng nyang keunong peunyakét capiek, nyang buta, nyang lapée, nyang kalu, dan ramé lom ureuëng laén nyang sakét. Awaknyan laju jikeubah ureuëng-ureuëng nyang sakét nyan dikeue Isa, dan lé Isa laju geupeu puléh bandum ureuëng nyang sakét nyan.
31 Ureuëng ramé nyang dong disinan hireuen lagoe na, watée awaknyan jikalon ureuëng kalu ka jeuet jipeugah haba, ureuëng capiek puléh, ureuëng lapée ka jeuet jijak, dan di ureuëng buta ka deuh jimeungieng. Teuma awaknyan laju jipujoe-pujoe Allah bansa Israel.
32 Óh lheueh nyan Isa laju geutawök bandum murit Gobnyan sira geupeugah, "Ulôn weueh lumpah na keu ureuëng ramé nyoe. Ka lhée uroe treb jih awaknyan meusajan-sajan ngon Ulôn, dan bak watée nyoe nibak awaknyan ka hana le peunajoh. Ulôn hana Lôn bri awaknyan jiwoe deungon pruet shoh, eunteuk awaknyan pansan bak rot ueh raya."
33 Laju lé murit-murit Isa geutanyong bak Gobnyan, "Dipat ta teumé peunajoh nibak daerah nyang seungue lom aséng keu ureuëng nyang dub nyoe ramé?"
34 "Na padub boh ruti nibak gata?" geutanyong lé Isa bak awaknyan. "Na tujoh boh," jaweueb awaknyan, "dan eungkot ubit na teuma meupadub boh."
35 Teuma lé Isa laju geuyueduek ureuëng ramé nyan di ateueh tanoh.
36 Laju Gobnyan geucok ban tujoh boh ruti meunan cit ngon eungkot nyan, óh lheueh nyan geu-ucab syukoe ubak Po teu Allah. Óh lheueh nyan Gobnyan laju geupriek-priek ruti nyan meunan cit deungon eungkot nyan ngon jaroe Gobnyan, laju atra nyan geubri ubak murit-murit Geuh. Dan lé murit-murit Gobnyan laju geubagi-bagi atra nyan ubak ureuëng ramé nyan.
37 Bandum awaknyan jimakheun sampoe mandum troe. Óh lheueh nyan murit-murit Isa laju geupeusapat bandum peunajoh nyang leubeh awaknyan pajoh. Bandum nyan na tujoh boh raga peunoh.
38 Jeumeulah ureuëng agam mantong nyang makheun peunajoh nyan na peuet ribée droe, gohlom teu-itong ureuëng inong ngon aneuëk manyak.
39 Óh lheueh nyan Isa laju geuyue woe bandum ureuëng ramé nyan. Gobnyan keudroe geu-ék lam saboh peurahô geujak laju u daerah Magadan.


text:
Watèe beungöh lheuh seumayang suboh ka jeut keu ‘adat di Aceh ramè ureung tuha muda duek duek jeb kupi bak keudè kupi nyang toe ngön seumeujid. Lheuh nyan meubarô geuwoe u rumoh seugohlom geujak u blang atawa ho laén bak buet droe geuh. Hinan keuh ureueng Aceh duek duek peugah peugah haba, baca koran atawa nonton beurita bak tivi. ‘Oh watèe malam na syit nyang nonton bola bak keudè kupi. Miseu di rumoh geu nonton hana hayeue geupeugah hana ngön ta peugah haba.
Teuma lheuh nyan ka meutamah hayeue lom keudè kupi ka jeuet keu teumpat geuduek pakat ureung tuha tuha, na syit ka jeut keu kantô wab ka na meutamah internet lam keudè kupi. Watèe masa nyan internet mantöng meuhai bacut miseu tabloe meu buleuen i reumoh yumjih meuhai bacut, leubéh mangat jak mita ju bak keudè kupi sira jeb kupi-kupi ju hinan. Kadang peureulèë mie pih na syit, miseu ka deuk gohlom lheuh bu ngön mi pih ka meumada. Teuma awak meukat mi nyan kadang hana jimeukat yoh watèe beungöh, gohlom siap bahan awak meukat mi. Meunan keuh nyum mangat duek bak keudè kupi sira peuhah internet, bah pih bak rumoh rumoh di Aceh na syit nyang na na internet di rumoh.
Dudoe nibak nyan internet ka murah bacut, ka mangat tapeuhah ngön hapé ju meunan, adak pih ubit deuh bacut hana pue syit. Teuma nyang leupah gura aneuk cut cut pih ka jak duek bak keudè kupi jak mita internet, wab hana geubloe paket internet lé ureung chik. Lheuh geujok hape hana geuboh pulsa internet.
Nyan keuh nyan uroe nyoe ka thon 1440 bak buleun dua atawa buleun sapha, bah pih internet ka murah, bak keudè kupi mantöng ramè syit sabé sabé.
Meumacam ragam ureueng duek bak keudè kupi uroe nyoe. Na syit nyang mita internet beu bagah, wab ngön hape treb teuhah. Na syit nyang ka jeut keu kanto bak keudè kupi. Wab ta sewa keudè keu kanto pih meuhai, miseu bak keudè kupi ka mangat ju, peureulèë kupi pih ka na, hoi ju awak meukat. Leseutrek pih ka pré, peunajôh pih hana payah tanyöng lè, bu guri pih na syit. Na syit ladom keudè kupi jinoe na jiseudia lontong lontong lom.
Ngön pih hana mangat peugah haba miseu kön bak keudè kupi, sang hi meutamah ‘ileumee teuh miseu duek bak keudè kupi.
Meunan keuh keudè kupi bak tanyoe di Aceh uroe nyoe, kadang na rakan rakan nyang baca teunuléh nyoe teuma ka trép hana neuwoe u Aceh kriban pue na neu jeb kupi syit di nanggroe laén. Neutulông peugah hai bacut keu rakan rakan laen nyang kalön teunuléh nyoe bah meutamah meubahgia lom geutanyoë tarasa.
*Teunuléh lé Iqbal Hafidh di Darussalam, geujak beut bak Balè Drah Aceh Jawoë – جاوي اچيه
Thon 1440 bak uroe seulanyan, 6 uroe buleun lam buleuen Sapha.


text:
Amsal
Chapter 17
Leubeh gét saboh suéb bu teuma na keuteuntraman, nibak peunajoh nyang mangat-mangat teuma meudakwa hana reuda.
2 Namiet nyang carông teuma meukuasa ateueh aneuëk nyang jipeugöt malée; dan jiteurimong waresan saban deungon syedara-syedara aneuëk nyan.
3 Méuh dan pirak teu-ujoe deungon apui, teuma até manusia geu-ujoe lé TUHAN.
4 Ureuëng jeuhet jiseutôt saran nyang jipeugah lé ureuëng jeuhet, dan ureuëng meusulet galak that jideungoe haba feusuna.
5 Soe nyang hina ureuëng gasien ngon papa, saban cit jihnyan ka jihina Po teu Allah nyang cebta jihnyan. Soe nyang geumbira ateueh ureuëng nyan keunong bala, ureuëng nyan pasti meuteumé huköman.
6 Keubanggaan ureuëng nyang ka tuha na kheueh aneuëk cucoe gobnyan; keubanggaan aneuëk miet na kheueh ureuëng syiek jih.
7 Ureuëng teuhoreumat hana patot jipeugah haba sulet; dan ureuëng bangai hana pantaih jipeugah haba nyang meuhareuga.
8 Na nyang sangka deungon péng sugok hase jipeubuet buet nyang ajaéb; deungon péng sugok peue mantong hase teulaksana.
9 Meunyoe na meuheut jigalak lé gob, peumeuáh kheueh salah nyang jipeubuet lé gob. teupeubeudôh-beudôh keusalahan nyan teupeuputôh meusahabat.
10 Sigoe keunong teugah leubeh meumakna keu ureuëng nyang meubudoe nibak sireutoih goe keunong seunuét keu ureuëng bangai.
11 Ureuëng jeuhet sabe jipeuna buet nyang jeuhet, teuma mawöt nyang teuka ateueh jihnyan sibagoe utosan nyang keujam.
12 Leubeh gét meurumpok deungon nang cagée nyang gadôh aneuëk jih, nibak meurumpok ngon ureuëng bangai nyang gabuek sabe deungon bangai jih nyan.
13 Soe nyang balaih nyang gét deungon nyang jeuhet, nyang jeuhet pih hana hase teupeuteubiet nibak rumoh gobnyan.
14 Teupeu phon meudakwa na kheueh lagée ureuëng peuhah babah ié; sabab nyan surôt kheueh sigohlom meudakwa nyan teupeuphon.
15 TUHAN geubanci keu ureuëng nyang peubeutôi ureuëng doraka, dan nyang peusalah ureuëng nyang hana meusalah.
16 Sia-sia mantong ureuëng bangai jipeuhabéh péng jak mita hikeumat, sabab jihnyan hana pikeran nyang seuhat.
17 Sidroe sahabat sabe seutia keu rakan, teuma sidroe syedara meusajan jitanggong keusosahan.
18 Ureuëng nyang meujanji beujeuet jihnyan keu ureuëng nyang tanggong utang rakan jih na kheueh ureuëng nyang bangai.
19 Ureuëng nyang galak keudesya, ureuëng nyan galak jimeudakwa. Ureuëng nyang raya babah bak peugah haba, na kheueh jimita keuhancoran.
20 Sidroe ureuëng teumipée hana mubahgia, dan ureuëng deungon lidah meucabeueng meuteumé bala.
21 Meunyoe meuteumé aneuëk nyang bangai nyan na kheueh keuseudehan; dan jeuet keu ureuëng syiek nyang bangai hana teubri keugeumbiraan.
22 Até nyang geumbira na kheueh mangat seuhat tuboh; teuma até nyang sabe meurana na kheueh keu teupeu patah seumangat.
23 Sidroe hakém nyang jeuhet, jiteurimong sugok seucara rahsia dan nibak hakém nyang lagée nyan hana jipeujak keuadelan.
24 Tujuan ureuëng nyang na peungeurtian na kheueh keu meuteumé hikeumat, teuma tujuan ureuëng bangai hana meuteuntée.
25 Aneuëk nyang bangai jipeususah ureuëng syiek jih, dan jipeuseudeh até ma jih.
26 Hana patot teupeurhot deunda keu ureuëng nyang hana meusalah; dan hana teuma patot teutindéeh keu ureuëng nyang jroh budo.
27 Ureuëng nyang tajam pikeran jih, hana le jipeugah haba. Ureuëng nyang bijaksana sabe lam teunang.
28 Sidroe ureuëng bangai pih jipike carông dan bijaksana meunyoe jihnyan jipeuseungab droe sira jitôb babah hana jitem peugah haba.


text:
1 Samuel
Chapter 19
Raja Saul geupeugah ubak Yonatan aneuëk agam gobnyan, dan ubak mandum peugawée mangat jitem poh maté Nabi Daud. Teuma Yonatan gét that geugaséh keu Nabi Daud,
2 lé sabab nyan gobnyan geupeugah ubak Nabi Daud, "Bapak ulôn geu-useuha keuneuk geupoh maté droeneueh; lé sababnyan beu até-até kheueh! Neujak musöm kheueh singoh beungoh bak saboh teumpat nyang teusöm, dan neutinggai kheueh laju disinan.
3 Ulôn teuma lôn jak u padang meusigoe deungon bapak ulôn dan kamoe dong nibak teumpat droeneueh musom nyan. Laju ulôn peugah haba deungon bapak keuhai bapak keuneuk poh droeneueh nyan, dan hase nibak tutou haba nyan teuma ulôn peugah ubak droeneueh."
4 Laju Yonatan geupeugah nyang gét keuhai Nabi Daud ubak bapak geuh nyang Raja Saul nyan, geupeugah, "Bapak, bék kheueh Bapak peuceulaka namiet droeneueh nyan Nabi Daud. Sabab jihnyan hana jipeubuet sapeue pih buet nyang salah ateueh Bapak; teuma seubalek jih, jihnyan ka that-that meujasa keu Bapak.
5 Gobnyan ka jipeusabong nyawöng jih bak watée jipoh maté Goliat, dan TUHAN ka geupeumeunang nyang rayeuk that keu Israel meulalu Nabi Daud nyan. Bapak keudroe ka lheueh neukalon keujadian nyan, dan Bapak that-that galak bak watéenyan. Jadi, pakon jinoenyoe Bapak keuneuk iénanya ureuëng nyang hana meusalah dan keuneuk poh Nabi Daud deungon hana alasan meubacut pih?"
6 Raja Saul nyan insaf watée geudeungoe tutoe haba Yonatan nyan, dan gobnyan geumeusumpah deumi nan TUHAN bahwa Nabi Daud nyan hana geupeukaru dan hana geupoh maté.
7 Óh ka lheuehnyan Yonatan geuhôi laju Nabi Daud, dan geucalitra banmandum peue nyang ka geumeututoe bunoe. Óh lheuehnyan gobnyan laju geuba Nabi Daud nyan ubak Raja Saul, dan Nabi Daud laju geupeutimang gobnyan lagée yoh masa ilée.
8 Óh lheuehnyan beureutoih prang lom deungon ureuëng Filistin. Nabi Daud laju geuprang dan watée nyan cit geupeutaloe awaknyan banmandum, akhé jih awaknyan jiplueng.
9 Bak siuroe Raja Saul teungoh geuduek dirumoh deungon kapak nibak jaroe gobnyan dan saát nyan cit teuma Raja Saul nyan ka ji tamong lom lé roh jeuhet nyang geu kirém lé TUHAN. Bak watéenyan Nabi Daud teungoh geupeumeuén keucapi geuh.
10 Laju Raja Saul geu useuha lom geuthob kapak geuhnyan ubak Nabi Daud nyang na toe ngon bintéh. Teuma Nabi Daud geusilek, sampoe kapak nyan meulabang nibak bintéh. Nabi Daud laju geuplueng keu geujak peuseulamat droe.
11 Bak malam nyan cit teuma Raja Saul geukirém utosan na meupadub droe u rumoh Nabi Daud keujijak luem Nabi Daud dan meusigoe teuma keu beuteupoh maté bak watée uroe beungoh. Teuma Mikhal ureuëng binoe geuh geupeugah ubak lakoe droe geuh, "Meunyoe droeneueh hai teungku lakoe hana neuplueng nibak malam nyoe, singoh beungoh droeneueh pasti jipoh maté lé ureuëng nyang geukirém lé bapak ulôn."
12 Laju Mikhal geupeutreun Nabi Daud nyan rot peuradeun, dan Nabi Daud laju geupeulueng droe akhé jih gobnyan seulamat.
13 Óh lheueh nyan Mikhal laju geucok patong dewa di rumoh tangga geuh laju atranyan geukeubah nibak teumpat éh Nabi Daud. Óh lheuehnyan nibak bagian ulée jih jikeubah teuma bantai nyang teupeuget nibak bulée kaméng. Dan lheueh nyan teuma patong nyan laju jipeukeulubong deungon ija seulimbot.
14 Bak watée mandum utosan Raja Saul teuka keu jijak drob Nabi Daud, Mikhal geupeugah laju, "Nabi Daud teungoh sakét."
15 Teuma Raja Saul geuyuejak lom awaknyan keunan geuyue kalon ngon mata ulée jih keudroe keuhai Nabi Daud nyan. Geupeurintah lagéenyoe, "Gataba laju jihnyan keunoe, meusigoe deungon teumpat éh jih, mangat jihnyan ulôn nyang poh."
16 Laju jitamong kheueh utosan nyan u dalam kama Nabi Daud dan teunyata nyang na teukeubah di ateueh teumpat éh nyan na kheueh patong deungon bantai bulée kaméng di ateueh miyueb ulée jih.
17 Saul geupeugah ubak aneuëk inong geuh si Mikhal, "Trok that até droe kheueh tapeungeut ulôn! Musoh ulôn ka droeneueh tulông jipeuplueng droe!" Jaweueb Mikhal, "Gobnyan geuancam keuneuk geupoh maté lôn, meunyoe ulôn hana lôn tem tulông geuhnyan geubaplueng droe."
18 Óh ka lheueh Nabi Daud meuhase geupeuplueng droe geuh, gobnyan laju geujak u rumoh Samuel di Rama, laju geubri tée banmandum nyang jipubuet lé Raja Saul nyan ateueh gobnyan. Óh lheuehnyan Nabi Daud dan Samuel laju geujak u Nayot dan tinggai laju disinan.
19 Teuma ubak Raja Saul geubritée bahwa Nabi Daud na di Nayot hana padub na jiôh ngon Rama.
20 Sabab nyan Raja Saul geukirém lom meupadub droe utosan keu teujak droeb Nabi Daud. Teuma awaknyan meurumpok deungon saboh kawan nabi nyang teungoh geumeunari ngon geumeulikak sira geu dhiké meusajan-sajan, nyang jeuet keu syeueh bak meu dhiké nyan na kheueh Samuel. Laju bubena utosan Raja Saul nyan jitamong lé Roh Po teu Allah sampoe awaknyan pih ka jilikak ngon meunari sira geumeu dhiké.
21 Bak watée habanyan trok ubak Raja Saul, gobnyan laju geukirém utosan nyang laén dan di ureuëng nyang geukirém nyan pih ka jitamong deungon Roh Po teu Allah dan ka geumeulikak ngon geumeu dhiké. Dan keu nyang keulhée goe jih Raja Saul geukirém utosan dan meunan cit teuma nyang teujadi ateueh awaknyan.
22 Lé sabab nyan Raja Saul keudroe nyang beurangkat u Rama. Óh ka trok ubak mon raya di Sekhu, gobnyan laju geuteumanyong dipat Samuel dan Nabi Daud, dan ureuëng nyang geutanyong nyan laju jijaweueb bahwa awaknyan na di Nayot.
23 Jadi gobnyan laju geujak keunan, teuma meunan cit deungon Raja Saul nyan gobnyan pih ka jikuasa lé Roh Po teu Allah, sampoe ka geumeulikak ngon geumeunari sira geumeu dhiké di sipanyang rot ueh-uh raya u Nayot.
24 Óh watée ka trok keunan, gobnyan laju jisuet peukayan jih dan laju teuma jimeunari ngon jimeulikak sira geumeu dhiké dikeue Samuel, laju óh lheuehnyan Raja Saul teuba ubak tanoh deungon tuboh geuh teulon bulat sipanyang uroe dan simalam suntok. (Nyoe kheueh awaiphon pribasa nyang teupeugah, "Peu kheueh Raja Saul nyan meunan cit jeuet keu nabi?")


text:
Kata Mutiara Bahasa Aceh – Berikut merupakan kumpulan kata mutiara Bahasa Aceh lengkap, sangat menarik untuk dibaca, terdapat berbagai macam kategori seperti Kata mutiara bijak, percintaan, persaudaraan, persahabatan, perjuangan dan sebagainya.
Contents
Kata Mutiara Bijak | Kata Mutiara Bahasa Aceh
- Bersyukur nyan memang ka harus, keu suai senang ngen bahagia nyan bonus
- Allah maha adee, han geubri tari rupa, geubri tari harta
- Malam ka jula kajeut ta eh bek le ta tindeh pikiran ngen urusan donya
- Meugaya beusesuai peng jajan, peugah haba beusesuai pengetahuan
- Keu suai hudep bahagia, hana mesti beu kaya atawa beu jai harta, asai tatem syukuri peu nyang na, hudep bahagia nyan akan teurasa
- Meunyoe na peu ta tanggoh, na peu yang ta preh, meunyoe na bijeh, na peu yang ta pula
- Geutanyoe hudep, bek teukaboe, nariet ngon tutoe beu lagee biasa
- Teungoeh geubri jaya siat bek mbong, singoh teukeudi susah hana soe tem tulong
- Adat lam nanggroe beu tatem peutimang, bek laloe ta meuseunang seunang ngoen budaya lua
- Hak buya bak bineh krueng, hak rimueng bak bineh rimba
- Gara gara chip Domino, na yang pueblo moto, na yang ka crei ngen peurumoh, abeh meucawo
- Di gob ipajoh gajah abeh gadeng-gadeng, di gata baroe sikrek kareng ka raya haba
- Asee blang pajoh jagong asee gampong nyang keunong geulawa
- Uroe minggu, tat jai chat bak WA, tat beuo tabaca, peng teubit saja-saja
- Nibak buet nyan broek han keumah ta som, adak ta prom-prom meubei cit uluwa
- Meunyoe niet broek dan hate kutoe, peiu-peu nyang ta peubut mandum meucawoe
- Hawa keu laba, bek takot keu rugoe, hana raseuki uroe nyoe, na raseuki uroe laeun nyan meugantoe
- Hudep dan mate rahasia Tuhan, yoeh mantong na kesempatan ta peubut yang geu suruh, ta tinggai yang geularang
- Ta peu mulia ureung tuha, ta peu senang ureung tuha, Insyaallah raseki geutanyoe akan geupeu mudah le Allah
- Ta syukuri atra yang kana hana payah, ta mita kebahagiaan sampoe troeh bak ujong doenya
- Jeut ta peu sombong droe di ateuh ureung yang sombong, jih peugah na moto, tanyoe ta peugah na kapai
- Lagee haba nyan, lage haba jeh, lage haba bunoe, ureung lawet nyoe meusaboh haba hanjeut le ta peucaya
- Wate gasien, tuha muda tatem hargai, oeh ban ka jaya bacut, meu sopan santon tan le na
- Asai manteung na umue geubri le Allah, hana kata terlambat untuk ta taubat dan ta meurunoe ilme Agama
- Watee ka grah tingat keu ie, watee ka leupi tingat keu ija, watee ka susah tingat keu rabbi, watee teungoh senang sibok ta peuturoet doenya
- Watee ta ingat keu dosa. Ka lage ie laot, ata awai gohlom abeh di suroet, laen ka teuka
- Sembahyang bek ta tinggai, yang harus ta tinggai ureung yang hana hargai tanyoe
- Yang peunteng beu get ta jaga lidah watee ta meututoe, keu suai tampan wajah, ngen photoshop jeut ta atoe
- Tetap teuseunyom adak pih teungoh susah teutap ta meuseudekah adak pih teungoh hana
- Ibarat jaloe yang teungoh ta dayong, meu alon-alon lam geulumbang raya kiban ta useuha meunan keuh untongadak pih tanggong han menderita
- Yang peunteng hate beutenang, keu suai hudep seunang laen tapikee
- Jak keuno jak keudeh, bloe barang nyoe, bloe barang jeh, hareuta poma, gata peuabeh, geutat paleh aneuk
- Beuna etika watee ta meuhaba, sebab hana mandum ureung jitem meusenda gura
- Adak pih di gata keurija lam kantoe, bek sagai ta hina gob yang teungoh mita raseuki lam leuhop meulaboe
- Haba asoe syuruga, ta kaloen but asoe neraka, pane na lom ureung peucaya
Kata Mutiara Percintaan | Kata Mutiara Bahasa Aceh
- Ketika ureng yang ta cinta di jemput pakek avanza, geutanyoe yang ek astrea bisa apa
- Perle ke payong oeh ujeun teuka, meunan umpama sifeut gata
- Yang ta harap kesetiaan yang tapreh-preh kepastian, tapi yang teuka rasa keucewa yang meubaloet luka, leupah peudeh teurasa
- Jameun chattingan uro malam bahas masa depan, bahas masalah tunangan, bahas watee na aneuk so taboh nan, jino ka ditikung lee gob, kenangan lam pesan ka payah hapus
- Asoe dompet ka lipeh harapan nyoe sang ka habeh, ureung yang ta gaseh, jinoe ka berpaling muka
- Mameh haba watee neu meujanji, wate tapreh bukti meusaboh tan nyata
- Bek an kumita cewek, ku mita gaya untuk ku deung foto mantong cukop susah
- Yang penteng adek beu get akhlak, adak pih hana pakek beudak, abang teutap cinta
- Keu suai judoe, Allah yang peu teunte, hana meurumpok oeh troeh bak wate
- Tan na guna, bungong yang dilee loen rawat, dudoe tat geupap gob raba untong
- Lam uteun sabee na rusa, lam krueng sabee na buya, lam hate loen sabee na gata
- Deumi keu jeulame gata hai dek intan payong, adak lam uroe tutong teutap abang keurija
- Meunyo memang hana kepastian, bek ta meuharap bak gob berlebihan
- Asai beu jadeh ngoen gata, adak pih hana sie kameng, eungkot kareng pih meumada
- Meunyoe cinta neupandang bak rupa, keupe cit guna hate kaleuh geu cipta
- Gata yang biasa pakat jak JJ, gata yang biasa pakat jak u pante, tapi oeh ache thon ka gob yang ba selangke
- Peu jeut loen pinjam janji mameh gata, sebab kupi loen phet that malam nyoe hana saka
- Andai rindu nyoe, andai rindu jeh, padahai yang ta rindu meu di peuduli tan
- Adak pih koen sidroe peujabat, ureung chik geutanyoe tetap yang terhebat
- Uroe eh, malam meujaga, indah lam lumpoe, meucawoe lam nyata, lumpoe yang indah hana meujan nyata, meunyoe tan ta useuha
- Demi keu breuh si aree adak lam ujeun bade teutap geu useuha
- Bek lee ta harap meunyoe ka memang han mungkeng, pasti akan na yang laen, Allah peu singgah
- Yang ta taguen cit breuh, yang ta pajoh cit bu, yang ta pula sit pade, yang lagak hate sep payah tamita
- Hudep bahagia kon karena na moto atawa harta meubura, adak ta keurija cula culoe, tetap rugoe meunyoe tan ilme agama
- Sebab lam hate sabee jiteuka rindu, adak pih ramee yang peukaru, adak pih na yang rayu, teutap han loen meupaleng deumi keu gata
- Ata awai kana lakoe, ata jinoe hana haba, keudeh han troeh keuno han leupah
- Ie krueng tabeu, ie laot masen, hana raseuki uroe nyoe, na raseuki uroe laen, yang penteng beutatem
- Kurek anoe bak bineh pasie, ta pula campli tiomoh lada, agam lawet nyoe beu hati-hati, le that janji pura-pura
Kata Mutiara Persahabatan dan Persaudaraan
- Meunyoe na masalah laju ta peugah, meunyoe hana senang laju ta cerita, bek bak story WA ta sindir lee gata
- Takalon rot likot, lagee sang intan biru, watee ta kalon rot likeu rupajih itangen tan ruda
- Pakat ngon duk bak keude kupi, buka HP Domino geuputa, peucit buno ta pakat duk-duk jeb kupi, meunyoe troeh lam waroneng scatter yang neumita
- Hudep lam donya beuna tulong meunulong, bek lagee bak jok lam uteun, maseng-maseng peuglah pucok droe
- Jameun ta nongkrong na saja bahan ceurita, jinoe ta nongkrong, rata meja di meuen game hp meuputa
- Uro saboh sahoe mita raseuki, malam meusapat lom ta ngopi, adak pih beda teumpat keurija, teumpat nongkrong teutap sama
- HP ta peumireng, laloe ta peutimang game, beut ka beuo, seumbahyang pih ka han tatem, ka suskses teu peungaroh ngoen paisan donya
- Musoh ngon rakan ka pasti ureung lingka, han mungken ureung lua
- Wate susah ka lake tulong, oeh ka tatem tulong, hana ka thei untong, uloen ka caroet hana ka niet na
- Bak taupok lahe geunareh, bak saboh ireh reuloh syedara, wate taduek keu raja rame jeut keu wareh, oeh wate ka abeh soe turie hana
- Kasih ibu sepanjang masa, kasih sidara nyan meunyoe tanyoe jai hareuta
- Memang harga saboh glah kupi hana seberapa, tapi obrolan dan ceulitra watee ta ngopi nyan istimewa
- Andai kenangan masa ubiet jeut ta ulang, mungkin rata jalan jeut ta meusenda
- Meunyoe na gambar soekarno, keudeh keuno trok syedara, meunyoe Cuma gamba parang, meuah hai rakan soe gata
- Yoeh mantong na peu tabrie, rata sagoe peugah wareh, watee lam reugam hana lee meu asoe, rakan saboeh bantai eh jikheun “soe gata”
- Geutanyoe hudep bek lagee kacang tuwoe keu kulet, watee masa phet keunoe talake tulong, watee ka senang hana taingat jasa
- Ta neuk duek hana meupat, ta neuk mat hana meupeu, ta neuk jak hana meuhoe, hudep leupah meucawoe
Kata Mutiara Perjuangan
- Hana peunawa bak musoh, hana peunutoh bak pengkhianat
- Geutanyoe ka rayeuk umue ka tuha, bek ta peu beuo droe, beu tatem keurija, beu tatem useuha, bek sampe geutanyoe jeut keu beban keluarga
- Watee teungoh susah, meunyoe koen droe keu droe, ureung laen pane na yak tem pakoe
- Hana guna luah blang, meunyoe breh payah bloe, hana meuguna dum PT lam nanggroe, meunyoe mita keureja payah meuranto
- Hudep lam ranto, phet saket cit ka lam reugam, tapi asai na perjuangan, untuk sukses pasti na jalan
- Meunyoe goh lom seulesoe bek ta piyoh, bek sampe runtoh peu yang kaleuh ta cita-cita, halangan ngon rintangan nyan ka bias, adak pih meunantang teutap harus ta coba
- Leumik tanoh keubeu keumeubang, leumik goe parang gob mat kuasa
- Rata gunong kaleuh ta daki, rata pante kaleuh gata lalui, tapi pakon oeh watee azan bak masjid tega gata lewati
- Asai haleu, beurangkapeu ta keurija, bek ta male, malam minggu lake peng bak mak, jak wet-wet rata keude
- Meunyoe ka hek ta piyoeh, yang peuteng seumangat bek sagai putoh
- Peurlee keu senang beu tatem meususah, peurlee beumudah ilme beuna
- Senang atau seudeh hudep geutanyoe, ka sep tanyoe yang teupe, hana peurle ta upload bak instastory, ka jeulah hana soe peuduli
- Seunang loen bek gata hitong, seubab watee susah loen koen gata yang tanggong
Kata Mutiara lucu
- Loen melamun bek ta sangka rindu, tapi teungoh kupike utang karap punoh buku
- Meunyoe WA online, tapi di balah chat gata cukop treb, kajeut bek le ta ganggu, ta hargai jih selingkuh
- Janji ureung tanyoe Aceh, poh 9 ta meujanji, poh 11 baroe jadeh
- Kamoe penikmat kupie, koen pecandu WiFi, kamoe ureung teuga khem, koen ureung pungoe keu game
- Watee tapakat jak, alasan pegleh joek, watee bagi tumpok awai jih yang raba
- Hana filosofi-filosofi mandum kupie mangat rasa, asai yang jeb bek sok meugaya
- Jak beut mita ilme, jak keurija mita jeulame, meunyoe mandua ka siap langsong jak peu teunte
Demikianlah kumpulan mutiara Bahasa Aceh yang dapat kami sajikan, semoga bermanfaat,
Credit: ig: @kata_aceh
Baca juga:
100+ Kumpulan Kata Mutiara (Kata Kata Bahasa Arab) Terlengkap!


text:
1 Korintus
Chapter 11
Seutôt kheueh teuladan ulôn, lagée ulôn pih lôn seutôt teuladan Almaseh.
2 Ulôn kupujoe gata sabab gata sabe tapeuingat ulôn dan taturot peungajaran nyang ulôn bri bak gata.
3 Teuma ulôn meuheuét beutateupeue saboh hai teuk, bahwa nyang jeuet keu ulée ateueh tieb-tieb ureuëng agam na kheueh Almaseh; nyang jeuet keue ulée ateueh purumoh na kheueh lakoe, dan nyang jeuet keue ulée ateueh Almaseh na kheueh Allah.
4 Meunyoe sidroe ureuëng agam watée jimeudoá atawa watée jipeusampoe haba nyang teuka nibak Po teu Allah dikeue ureuëng ramé, jingui sinutôb ulée, ngon lagée nyan ureuëng nyan ka jihina Almaseh.
5 Dan meunyoe sidroe ureuëng inong watée jimeudoá atawa watée jipeusampoe haba nyang teuka nibak Po teu Allah dikeue ureuëng ramé, hana jingui sinutôb ulée, ngon lagée nyan ureuëng inong nyan ka jihina lakoe jih nyang jeuet ulée ateueh droe jih. Nyang lagée nyan saban cit ulée inong nyan ka jicuko.
6 Sabab meunyoe sidroe ureuëng inong hana jitem ngui sinutôb ulée leubeh gét ôk jih teugunteng. Teuma meunyoe sidroe ureuëng inong teucuko ôk jih atawa teugunteng ôk jih, nyang lagée nyan na kheueh hinaan ateueh droe jih. Ngon lagée nyan leubeh gét inong nyan jingui tutôb ulée.
7 Ureuëng agam hana peue jitôb ulée, sabab jihnyan sibagoe ceureumen pribadi dan keubeusaran Po teu Allah. Teuma ureuëng inong sibagoe ceureumen keu ureuëng lakoe,
8 sabab ureuëng agam hana teupeujeuet nibak ureuëng inong, ureuëng inong kheueh nyang teupeujeuet nibak ureuëng agam.
9 Ureuëng agam pih hana teupeujeuet keu keupeuntengan ureuëng inong, teuma ureuëng inong nyang teupeujeuet keu keupeuntengan ureuëng agam.
10 Sabab nyan, keuteupeumangat até dumna malaikat, sidroe ureuëng inong harôh jingui sinutôb ulée sibagoe tanda bahwa jihnyan na dimiyueb kuasa lakoe jih.
11 Teuma bah kheueh meunan lam udeb geutanyoe ureuëng Kristen, ureuëng inong nyan hana jidong keudroe, lheueh nibak ureuëng agam, dan ureuëng agam pih hana jidong keudroe, lheuh nibak ureuëng inong.
12 Sabab bah kheueh ureuëng inong phon that teupeujeuet nibak ureuëng agam, teuma óh ka lheueh ureuëng agam lahé lam pruet ureuëng inong; dan banmandum nyan asai jih nibak Po teu Allah.
13 Cuba gatanyoe keudroe tapeutimang hainyoe: Peu kheueh gét sidroe ureuëng inong jimeudoá ubak Allah dikeue ureuëng ramé, hana jingui sinutôb ulée?
14 Nibak peungalaman umum, gata ka teupeurunoe bahwa meunyoe ureuëng agam meuôk panyang, nyan saboh hai nyang kureueng patôt.
15 Teuma keu ureuëng inong, ôk teubri keu jih nyan sibagoe sinutôb ulée jih dan ôk panyang na kheueh keubanggaan jih.
16 Ngon lagée nyan, meunyoe nyang keuneuk meudakwa keuhai nyoe, saboh sagai nyang jeuet lôn peugah na kheueh bah kheueh tanyoe meunan cit ngon jeumaáh-jeumaáh Allah nyang laén, umum jih na saboh keubiasaan lam jeumaáh; laén nibak nyan hana.
17 Keuhai nyang seulanjutjih nyoe, ulôn hana lôn pujoe gata. Gata meugumpôi tameuiébadat hana jipeuhase nyang gét, teuma nyang hana gét.
18 Phon-phon that na ulôn deungoe, bahwa bak teumpat-teumpat gata meugumpôi keu meuiébadat na golongan-golongan nyang saléng meulaén. Dan ulôn pike hana le meubacut na nyang beutôi haba nyan.
19 Keubiet ka siwajar jih jiteuka peupeucahan lamkawan gata, mangat deuh singoh soe-soe nyang ureuëng Kristen seujati.
20 Teuma bak watée gata meusapat, nyang gata peuna nyan kon Peujamé Tuhan.
21 Sabab watée pajoh bu, gata maséng-maséng gata meureupah tacok peunajoh teuh keudroe, sampoe na nyang hana meuteumé sapeue, seudangkan nyang laén sampoe án mabök. 22 Pakon meunan? Kon kheueh Gata na rumoh? Gata jeuet makheun dan tajieb ié nibak teumpat nyan! Atawa peu kheueh gata keuneuk tahina jeumaáh Allah dan gata peumalée ureuëng-ureuëng gasien? Peu kheueh nyang harôh ulôn peugah keu gata? Peu kheueh harôh lôn pujoe gata? Hana! Sagai-sagai ulôn hana lôn pujoe gata.
23 Sabab nyang lôn purunoe keu gata nyan, na kheueh nyang lôn teurimong nibak Tuhan keudroe: bahwa bak malam nyan watée Isa, Tuhan tanyoe jikhianat, Gobnyan laju geucok ruti,
24 dan óh ka lheueh geupeugah teurimong gaséh ubak Po teu Allah ateueh ruti nyan, laju geupriek-priek rutinyan ngon jaroe Gobnyan, óh lheueh nyan laju geupeugah, "Nyoe kheueh tuboh Lôn nyang teupeujôk keu gata. Peubuet kheueh lagée nyoe sibagoe gata ingat keu Lôn."
25 Meunan cit teuma óh ka lheueh habéh makheun, Gobnyan geucok piala ié anggô dan laju geupeugah, "Anggô nyoe na kheueh meujanji Allah nyang barô, teupeusah ngon darah Lôn. Tieb-tieb gata jieb nyoe, peubuet kheueh nyoe sibagoe taingat keu lôn."
26 Beutôi tieb-tieb gata pajoh ruti dan gata jieb ié anggô nyoe, gata peusampoe Tuhan ka maté, sampoe Gobnyan teuka lom teuma.
27 Ngon sabab nyan, ureuëng-ureuëng nyang jipajoh ruti Tuhan atawa jijieb ié anggô Tuhan ngon cara nyang hana beutôi, ureuëng nyan meudesya ubak Tuhan nyang ka geukeureubeuen tuboh dan darah Gobnyan. 28 Ngon lagée nyan, tieb-tieb ureuëng meuseuti jijak peureksa droe jih leubeh ilée, barô kheueh jeuet jipajoh ruti atawa jijieb ié anggô nyan.
29 Sabab meunyoe ureuëng jipajoh ruti dan jijieb ié anggô hana jipako bahwa peujamé nyan na hubongan ngon tuboh Tuhan, ureuëng nyan jimakheun dan jijieb ié keue jiteurimong huköm Po teu Allah ateueh droe jih keudroe.
30 Nyang kheueh sabab jih jai that lamkawan gata nyang sakét dan leumoh, dan na teuma nyang maté.
31 Teuma meunyoe tanyoe tapareksa droe tanyoe leubeh ilée, tanyoe hana teuma geuhuköm lé Po teu Allah.
32 Teuma meunyoe tanyoe geuhôi lé Allah, Gobnyan teuma geuseunuet tanyoe, mangat tanyoe bék keunong huköm meusajan-sajan ngon donya nyoe.
33 Ngon sabab nyan, Syedara-syedara lôn, meunyoe gata meusapat keu tamakheun nibak teumpat peujamé Tuhan, gata meuseuti saléng tamupreh-preh.
34 Meunyoe na nyang deuk, ureuëng nyan bah kheueh jipajoh bu ilée dirumoh jih. Meunyoe gata tapeubeuah hai nyoe, tieb-tieb gata peuna meusapat keu taiébadat hana teuma meuteumé huköman nibak Po teu Allah ateueh droe gata keudroe. Keuhai masa-alah-masa-alah nyang laén, ulôn peutrang ubak gata, meunyoe ulôn teuka singoh.


text:
by Rachel W | Apr 15, 2020 | Wellnessblah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah...
by Rachel W | Apr 15, 2020 | Trauma Recovery, Wellnessblah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah blah...


text:
Dzul Hijjah
Dzulhijjah (bahsa Arab: ذو الحجة Dzulhijjah) nakeuh buleuen nyang keu-12 lam almanak Islam atawa thôn Hijriyah. Ureueng Islam bak geupeuteuntèe buleuen nyo kayém meula'én-la'én peundapat. Na padum-padum droe daripada nyan geungui mètode hisab, na geungui mètode rukyah, atawa geuikôt atôran nibak Arab Saudi.
Buet peunténg lam buleuen DzulhijjahPeusaneut
- Bak uroe 9 Dzulhijjah, ureueng Islam nyang geujak u haji geupubuet wukuf, saboh daripada rukôn haji; nyang hana jak ék u haji geupeusunah puasa Arafah.
- Bak uroe 10 Dzulhijjah, ureueng Islam geupeurayek saboh uroe nyang geubôh nan Idul Adha. Bak uroe nyo, ureueng Islam nyang sép hareuta geuyue sie keureubeun, jeut leumoe, atawa kamèng.


text:
Arab Saudi
Arab Saudi (Bahsa Arab: السعودية, المملكة العربية السعودية) jithèë ngön nan Keurajeuën Arab Saudi, saboh nanggroë Arab nyang paléng luwah di Asia Barat ngön luwah (2,150,000 km2). Nanggroë nyoë meuceuë ngön Yordania ngön Irak röt blah barôh, Kuwait röt blah timu laôt, Qatar, Bahrain ngön Uni Èmirat Arab blah timu, Oman di teunggara, Yaman di teunong, Laôt Mirah röt blah barat. Ureuëng nyang lam nanggroë nyoë na 16 juta droë lom meutamah 9 juta teudapeuta ureuëng èkspatriat luwa, ngön 2 juta ureuëng tamöng hana sah.[1]
Keurajeuën Arab Saudi geupeudöng lé Abdul-Aziz bin Saud (jithèë bak bak geumeubuët ngön nan Ibn Saud) bak thôn 1932, bah pih jipeutak'lôk bak akhé jih nakeuh keu peudöng Keurajeuën mula bak thôn 1902 droeuneuhnyan jidrop di Riyadh, Arab Saudi geupeunan chit "Tanoh Dua Masjid Suci" saweueb na Al-Masjid al-Haram (di Mekah), ngön Al-Masjid an-Nabawi (di Madinah), dua boh teumpat that suci lam Islam.
Ngön keuneubah minyeuk paléng rayek keuduwa lam dônya lom keuneubah gaih alam paléng rayek keunam lam dônya, Keurajeuën nyoë jitamöm lam kawan ekonomi nyang meuhasé paléng rayek ngön PDB keu-19 di dônya.[2][3] ka jeut keu èksportir minyeuk paléng rayek di dônya.
Bumoë
Arab Saudi neuduëk bak 15°LU - 32°LU ngön 34°BT - 57°BT. Luwah nanggroë nakeuh 2.240.000 km². Arab Saudi nakeuh neugara nyang paléng rayek di timu teungöh. Arab Saudi jithèë chit saboh neugara nyang rata ngön le na da'irah meugurôn. Gurôn nyang jithèë nakeuh nyang röt blah teunong Arab Saudi (lam bahsa Arab, Rub al Khali).
Neuweuëk nanggroë
Arab Saudi geuweuëk lam 13 boh wilayah (mintaqah idariyyah) nyang lheuëh nyan geuweuëk lom lam 118 boh muhafazah.
Peunawôt luwa
Nè
- ^ "Saudi Arabia". American Bedu. http://americanbedu.com/2009/06/06/the-expatriate-population-in-saudi-arabia/. Geupeuhah bak 2 November 2011.
- ^ James Wynbrandt (2004). A Brief History of Saudi Arabia. Infobase Publishing. pp. 242. ISBN 978-1-4381-0830-8.
- ^ Soldatkin, Vladimir; Astrasheuskaya, Nastassia (9 November 2011). "Saudi Arabia to overtake Russia as top oil producer-IEA". Reuters. Retrieved 10 November 2011.


text:
Zabur
Chapter 48
Zabur kawöm Korah.
2 Keubit that agong TUHAN dan lumpah teupujoe di Banda Allah geutanyoe, di bukét nyang suci.
3 Sion, Bukét Allah meujulang peureumai banda Raja Agong nyang lumpah gurangsang bansaboh bumoe.
4 Allah tinggai didalam puri nyang indah, dan teunyata Gobnyan sidroe kheueh peulindong gobnyan.
5 Ngieng kheueh, raja-raja geumeusapat; awaknyan teuka keuneuk jijak seureubu.
6 Teuma, banteukalon bukétnyan, awaknyan teuceungang ka tahé manté; awaknyan teukeujot dan laju jiplueng deungon teubingong-bingong.
7 Disinan awaknyan yo meutot-tot teumakot dan sakét, lagée ureuëng inong nyang keuneuk peulahé aneuëk,
8 lagée kapai nyang hanco jipupo lé angén badée raya.
9 Lagée nyang tanyoe deungoe, jinoe ka deuh takalon, di Banda TUHAN Nyang Mahakuasa. Banda nyan na kheueh Banda Allah geutanyoe, Gobnyan geubila bandanyan keu siumu masa.
10 Di dalam Baét Droeneueh kamoe manueng sira meurateb keu gaséh Droeneueh, ya Allah.
11 Nan Droeneueh meusyeuhu dan teupujoe bansaboh bumoe, Droeneueh neumat peurintah deungon ade.
12 Bah kheueh rakyat Sion dan Yehuda jimeusurak sabab geumbira, sabab Droeneueh neuhuköm lawan awaknyan.
13 Keulileng kheueh Sion, wet-wet kheueh nibak banda nyan, dan neuitong kheueh padubna meunara nyang na disinan.
14 Peurati kheueh nibak bintéh beuton jih, dan peureksa kheueh kuta jih, mangat gata hase tacalitra nibak keuturonan gata:
15 "Gobnyan kheueh Allah, Allah geutanyoe keu siumu masa, Gobnyan teuma geupimpén geutanyoe sampoe keukai abadi."


text:
Kitab Teu-Ulang
Chapter 10
"Óh lheueh nyan TUHAN meufeureuman lom ubak ulôn, 'Hai, Nabi Musa, gata jakpeut kheueh laju dua boh leumpeng batée lagée nyang phon-phon, dan gata peugét kheueh teuma saboh peuto kayée keu teumpat atranyan, lheueh nyan gatajak kheueh ubak Ulôn di pucak gunong.
2 Nibak batée-batée nyan teuma Ulôn tuléh deungon haba nyang saban lagée nibak batée nyang ka gata peubeukah nyan; óh lheueh nyan batée-batée nyan harôh kheueh gata peutamong u dalam peuto nyan.'
3 Laju ulôn peugét peuto nibak kayée akasia dan lôn peut laju dua boh batée lagée nyang ilée, lheuehnyan atranyan laju ulôn ba u ateueh gunong.
4 Nibak batéenyan geutuléh laju lé TUHAN Siploh boh Peurintah saban ngon atra awai, na kheueh peurintah-peurintah nyang geubri keu gata, bak watée Gobnyan geupeugah haba di teungoh-teungoh apui bak uroe gata meusapat di gaki gunong. Óh lheueh nyan TUHAN geubri laju batée tuléh nyan ubak ulôn
5 dan laju teuma lôn gisa lom sira lôn treun diateueh gunong nyan. Laju óh lheuehnyan dan paih lagée peurintah TUHAN, ban dua boh batée tuléh nyan ulôn peutamong laju udalam peuto nyang ka ulôn peugét -- dan phon saát nyan sampoe án jinoe ban dua batée tuléh nyan mantong na disinan." (
6 Óh lheuehnyan ureuëng Israel nyan laju jibeurangkat nibak mon-mon ureuëng Yaakan, dan jijak u Mosera. Di teumpat nyan kheueh teuma Nabi Harun meuninggai donya ngon jikubu. Eleazar geunantoe gobnyan sibagoe imeum.
7 Beudôh nibak teumpat nyan awaknyan jijak laju u Gudgod, laju u Yotbata, daerah nyang jai that ié jih.
8 Di gunongnyan TUHAN geupeukhusos sukée Lewi keu nyang urôh Peuto peujanjian dan jipeutimang TUHAN, meunan cit teu kheun beureukat ateueh nan Gobnyan. Nyang kheueh tugaih awaknyan sampoe án jinoe.
9 Lé sababnyan sukée Lewi hana jiteurimong tanoh pusaka lagée sukée-sukée nyang laén, sabab TUHAN kheueh jeumba dan warésan awaknyan, lagée nyang geupeugah lé TUHAN Po teu Allah ubak awaknyan.)
10 "Peuet ploh uroe peuet ploh malam ulôn tinggai di ateueh gunong lagée nyang ulôn peubuet phon-phon that. Sigoe teuk TUHAN geudeungoe ulôn, dan Gobnyan situju hana geu peubinasa gata.
11 Lé Gobnyan geuyue ulôn mangat lônjak pimpén gata mangat gata hase tateurimong sibagoe hak milék tanoh nyang ka geupeujanji ubak indatu gata."
12 "Jinoenyoe, Syedara-syedara, ngieng kheueh peue nyang geulakée TUHAN Po teu Allah gata nibak gata: Horeumat kheueh TUHAN Po teu Allah gata dan peubuet kheueh banmandum nyang geupeurintah lé Gobnyan. Cinta kheueh Gobnyan dan meuiébadat kheueh ubak Gobnyan deungon bansaboh jiwa raga gata.
13 Taát kheueh ubak peurintah TUHAN nyang nibak uroenyoe ulôn peutrok ubak gata deumi keugét gata keudroe.
14 TUHAN Po teu Allah gata nyang po langét nyang manyang; bumoepi atra Gobnyan meunan cit banmandum nyang na di ateueh nyan.
15 Teuma geunaséh TUHAN keu indatu gata rayeuk lumpah na, sampoe nibak meubagoe bansa gata kheueh nyang geupiléh lé Gobnyan, dan trok án jinoepi gata umat Gobnyan nyang teupiléh.
16 Lé sababnyan phon saátnyoe gata harôh taát ubak TUHAN dan bék kheueh gata meukreueh ulée le.
17 TUHAN Po teu Allah gata na ateueh meubagoe ilah nyang laén dan leubeh nibak meubagoe kuasa. Gobnyan Po teu Allah nyang agong dan meukuasa nyang harôh teutaát. Gobnyan hana galak geudong siblaih meunan cit hana galak geuteurimong sugok.
18 Gobnyan geubila hak aneuëk yatem ngon muntui dan inong balée mangat awaknyan jipeusaneut deungon ade; Gobnyan geugaséh keu ureuëng aséng nyang udeb meusapat deungon bansa geutanyoe dan geujok keu awaknyan peunajoh deungon peukayan.
19 Deungon nyan gatapi harôh gata tunyok gaséh sayang gata ubak ureuëng aséng nyan. Sabab yoh watée ilée gatapi ureuëng aséng di nanggroe Meusé.
20 Horeumat kheueh TUHAN Po teu Allah gata dan meuiébadat kheueh ubak Gobnyan mantong. Bah kheueh gata teutab seutia ubak Gobnyan dan meunyoe meubudok deumi nan Gobnyan mantong.
21 Pujoe kheueh Gobnyan sabab Gobnyan TUHAN Po teu Allah gata. Ngon mata ulée gata keudroe gata ka lheueh takalon buet-buet nyang hebat luwabiasa nyang ka geupeubuet lé Gobnyan keu gata.
22 Watée indatu gata geujak u nanggroe Meusé, jeumeulah awaknyan na kheueh tujoh ploh droe. Teuma, TUHAN Po teu Allah ka geupeujeuet gata le jih sidub bintang-bintang nyang na di langét."


text:
Ayub
Chapter 31
Deungon sumpah ulôn ka meujanji aneuëk dara muda hana lôn kalon deungon beurahi.
2 Peu kheueh nyang geupeubuet Po teu Allah ateueh geutanyoe? Pakriban kheueh geubalaih buet manusia?
3 Bala dan malang pasti teuka ubak ureuëng nyang peubuet jeuhet!
4 Po teu Allah teupeue banmandum buet ulôn; geukalon mandum langkah-langkah lôn.
5 Ulôn meusumpah bahwa gohlom na ulôn peubuet jeuhet; meunan cit gohlom na ulôn peunget gob.
6 Bah kheueh Po teu Allah geutimang ulôn ateueh céng nyang sah, deungon nyan Gobnyan geuteupeue bahwa ulôn hana meusalah.
7 Meunyoe seukira jih ulôn ka meusimpang nibak rot nyang beutôi, atawa até ulôn teutarek ubak hai nyang kuto, meunyoe jaroe lôn ka basah deungon desya,
8 deungon nyan bah kheueh ureuëng laén jipajoh peue nyang ulôn tabu, dan banmandum hase bumoe lôn hanco.
9 Meunyoe seukira jih ulôn teutarek ubak peurumoh teutangga lôn, dan deungon musöm-musöm, ulôn luem jihnyan rot likot pintoe,
10 deungon nyan bah kheueh peurumoh lôn jitaguen bu keu ureuëng laén; bah kheueh ateueh peuratah agam laén jihnyan éh.
11 Meunyoe desya nyang jeuhet nyan biet na lôn peubuet, ulôn ka patot lôn teurimong huköman.
12 Desya nyan jeuet keubinasa lagée apui neuraka, banmandum atra ulôn habéh tutông mandum.
13 Watée namiet ulôn aloh alah sabab hak jih ulôn peusalah, ulôn deungoe jihnyan dan lôn peusaneut jihnyan deungon até jujoe.
14 Meunyoe hana, pakriban ulôn meuhadab Po teu Allah? Peue nyang ulôn jaweueb watée Gobnyan teuka geujak peusidang ulôn?
15 Bukon kheueh Po teu Allah nyang cebta ulôn, meunan cit nyang cebta namiet-namiet lôn?
16 Gohlom na hana lôntem tulông ureuëng nyang gasien meuseukien. Atawa lôn peubiyeu inong-inong balée udeb lam keuadaan putôh asa.
17 Gohlom na ulôn peubiyeu aneuëk yatem ngon meuntui udeb jih duek, seudangkan ulôn keudroe seb lôn pajoh.
18 Yoh ubit awaknyan lôn peulara; siumu udeb lôn awaknyan ulôn bimbeng.
19 Meunyoe ulôn ngieng ureuëng nyang udeb jih lam kureueng, lumpah that gasien keu teubloe peukayan.
20 Ulôn peuliembôt jihnyan mangat seu-uem ngon ija wol nibak bubiri lôn keudroe, deungon lagéenyan jihnyan jipujoe ulôn deungon sipeunoh até.
21 Meunyoe ulôn ka lheueh lôn tindéeh yatem ngon meuntui, sabab yakén teuma peukara lôn meunang,
22 deungon nyan bah kheueh bandua blaih jaroe lôn patah sampoe jiminah nibak bahô ulôn.
23 Hana ulôn peubuet lagée nyan, sabab huköman Po teu Allah keubiet teumakot that até lôn.
24 Hántom na ulôn peubangga ngon hareuta lôn,
25 atawa ulôn peubangga atra keukayaan lôn.
26 Hántom na ulôn seumah mata uroe nyang meunan trang atawa buleuen nyang hu beuble-ble ceudah.
27 Hántom na ulôn teugoda lé atra nyan, atawa ulôn keucob jaroe lôn keu lôn horeumat jih.
28 Desya nyang lagéenyan bagoe patôt meuteumé huköman maté, sabab Po teu Allah Nyang Mahakuasa ka jiiengkeue.
29 Gohlom na ulôn meumangat-mangat até sabab musoh lôn meudeurita, atawa meuduka cita sabab jihnyan meuteumé ceulaka.
30 Ulôn hana meudoá keu beumaté musoh lôn; hántom na ulôn peubuet desya nyang lagéenyan bagoe.
31 Ureuëng-ureuëng nyang meubuet bak ulôn jiteupeue, bahwa soe mantong ulôn peujamé lam rumoh ulôn.
32 Rumoh lôn teuhah sabe keu ureuëng teungoh jak; hántom na ulôn peubiyeu awaknyan jiéh ateueh rot uh.
33 Ureuëng laén jisöm-söm desya jih, teuma ulôn hántom na lôn peubuet lagéenyan bagoe.
34 Peue jikheun lé gob hana lôn takot, dan jihina lé gob, hana lôn pakoe. Hántom na ulôn tinggai dirumoh dan seungab mantong, sabab teumakot keu jihina.
35 Peu kheueh hana ureuëng nyang jitem deungoe tutoe haba lôn? Ulôn meusumpah bahwa peue nyang lôn peugah beutôi mandum. Kira jih Nyang Mahakuasa geujaweueb mandum ulôn.
36 teuma deungon bangga ulôn lat bak bahô, dan sibagoe mahkota ulôn keubah ateueh ulée.
37 Teuma ulôn britée ubak Po teu Allah banmandum nyang ulôn peubuet; teuma ulôn hadab Geuhnyan deungon bangga dan ulée teudong cot.
38 Meunyoe seukira jih tanoh nyang ulôn meu-úe ka ulôn cue, dan ulôn reupah nibak po jih nyang seujati,
39 seukira jih hase jih habéh ulôn pajoh, dan peutani nyang pula nyan ulôn peubiyeu duek,
40 bah kheueh kon jeulai atawa gandom nyang timoh lam ladang, teuma tamah meuduro dan naleueng lakoe."


text:
Imeum-Imeum
Chapter 22
TUHAN meufeureuman ubak Nabi Musa beu geujak peusampoe peurintah nyoe ubak Nabi Harun dan aneuëk-aneuëk gobnyan, "Peubuet kheueh beu jroh-jroh peue nyang jipeuseumah lé bansa Israel khusos keu Ulôn, mangat gata hana tapeukuto nan Ulôn nyang suci. Ulôn kheueh TUHAN.
3 Meunyoe sidroe nibak keuturonan gata lam keuadaan najih jijak peurab ubak keureubeuen-keureubeuen suci nyang jipeukhusos lé bansa Israel keu Ulôn, jihnyan hana jeuet jilayani nibak miseubah. Peuratoran nyan teutab na siumu masa. Ulôn kheueh TUHAN.
4 Sidroe keuturonan Nabi Harun nyang keunong peunyakét kulét nyang mubahya, atawa nyang keunong peunyakét nibak alat keulamin jih sampoe jiteubiet meuliléh-liléh, teutam hán jeuet jipajoh keureubeuen suci sigohlom jihnyan teupeugah ka gleh. Sidroe imeum ka jeuet keu najih meunyoe imeum nyan tupéh ngon barang nyang meunajih sabab keunong manyét. Meunan cit di ureuëng nyan najih meunyoe ié manikam ureuëng nyan jiteubiet,
5 atawa tupéh ngon beulatang dan ureuëng nyang najih.
6 Sidroe imeum nyang deungon cara peue mantong ka jeuet keu najih, teuma najih nyan sampoe mata uroe jilob. Dan óh ka lheueh mata uroe jilob jih nyan gohlom jeuet jipajoh peunajoh nyang teupeu seumah ubak TUHAN meunyoe jihnyan gohlom jimanoe.
7 Óh ka lheueh mata uroe jilob ureuëng nyan ka gleh dan ka jeuet jipajoh, sabab nyan kheueh peunajoh jih.
8 Ureuëng nyan hana jeuet jipajoh sie beulatang nyang maté keudroe atawa beulatang nyang maté jiteugöm lé beulatang juwah. Meunyoe nyang lagée nyan jipajoh cit, ureuëng nyan ka jeuet keu najih. Ulôn kheueh TUHAN.
9 Banmandum imeum harôh jitaát ubak peuratoran nyang Ulôn bri. Meunyoe hán, awaknyan salah dan teuma jih maté, sabab ji iengkeue ubak peuratoran-peuratoran nyan suci nyan. Ulôn kheueh TUHAN, dan Ulôn kheueh nyang peu khusos awaknyan keu Ulôn.
10 Keureubeuen nyang teupeu khusos keu Ulôn nyang jeuet pajoh na kheueh lé keuluwarga imeum nyan keudroe; ureuëng laén hana jeuet, bahpi ureuëng nyan saboh rumoh ngon imeum nyan atawa ureuëng nyang tung upah ubak gobnyan.
11 Teuma namiet-namiet nyang jibloe lé imeum nyan ngon péng jih keudroe atawa nyang lahé lam rumoh jih nyan, jeuet ji pajoh peunajoh jeumba imeum nyan.
12 Aneuëk inong sidroe imeum nyang meukawen ngon kon imeum, hana jeuet jipajoh keureubeuen nyan.
13 Teuma aneuëk inong imeum nyang ka jeuet keu inong balée atawa nyang jicre teuma hana meu aneuëk laju jiwoe u rumoh ayah jih dan ka jeuet tanggong jaweueb ureuëng syiek jih nyan lom, jeuet jipajoh jeumba ureuëng syiek jih nyan. Teuma keuluwarga imeum mantong nyang jeuet pajoh keureubeuen nyan.
14 Meunyoe sidroe nyang bukon anggota imeum nyang deungon hana jisaja ka jipajoh peunajoh nyang teupeuseumah ubak TUHAN, ureuëng nyan harôh jibri geunantoe ubak imeum jitamah lom dua ploh peureusen.
15 Imeum-imeum hana jeuet jipeunajih keureubeuen nyang teupeu khusos keu Ulôn
16 deungon jipeubiyeu jipajoh lé ureuëng nyang hana hak jih. Hai nyan ka teupeu jeuet ureuëng nyan salah dan teupeuteuka huköman ateueh ureuëng nyan. Ulôn kheueh TUHAN, dan Ulôn nyang peusuci peuseumahan nyan."
17 TUHAN meufeureuman ubak Nabi Musa geuyue jak peusampoe ubak Nabi Harun, aneuëk-aneuëk gobnyan dan banmandum bansa Israel peuratoran-peuratoran nyang lagée nyoe. Meunyoe sidroe ureuëng Israel atawa ureuëng aséng nyang tinggai teutab di Israel jipeuseumah keureubeuen teutot keu jipeu lheueh kaôi, atawa keu keureubeuen keugalak droe, beulatang nyan harôh nyang agam dan hana jeuet na meucupa mangat jeuet teuteurimong.
20 Bék peuseumah beulatang nyang na cupa, sabab nyang lagée nyan TUHAN hana geuteurimong.
21 Meunyoe sidroe ureuëng jipeuseumah ubak TUHAN keureubeuen peudamé keu jibayeue kaôi jih atawa keu keureubeuen keu galak droe, beulatang nyan hán jeuet na meucupa, mangat jeuet geuteurimong.
22 Bék kheueh teupeuseumah ubak TUHAN beulatang nyang buta, nyang patah tuleueng jih atawa nyang luka, nyang jitimoh barah ka meudanoh, nyang ka keunong peunyakét kulét atawa kude. Beulatang nyang lagée nyan bék jipeuseumah keu keureubeuen peunajoh u ateueh miseubah.
23 Keu keureubeuen keu galak droe gata jeuet tapeuseumah beulatang nyang hana sampoereuna hi jih; teuma keu teupeu lheueh kaôi, beulatang nyang lagée nyan hana jeuet teuteurimong.
24 Bék kheueh peuseumah keu TUHAN beulatang nyang aneuëk keumiro jih ka rusak sabab meuseupet, ka teukoh, luka leumbam-leumbam atawa teutiek. Hai nyang lagée nyan hana jeuet na di nanggroe gata.
25 Beulatang peulara nyang meuteumé nibak ureuëng aséng hana jeuet teupeuseumah keu keureubeuen peunajoh. Beulatang nyan teu anggab ka cupa dan hana jeuet teuteurimong.
26 Aneuëk leumô, aneuëk bubiri atawa aneuëk kaméng nyang ban lahé harôh tinggai nibak nang jih treb jih tujoh uroe. Barô kheueh óh lheueh nyan beulatang nyan jeuet teuteurimong keu keureubeuen peunajoh.
28 Bék kheueh gata keureubeuen nang leumô atawa bubiri atawa kaméng meusigoe ngon aneuëk jih nibak uroe nyang saban.
29 Meunyoe gata tapeuseumah keureubeuen teurimong gaséh ubak TUHAN, gata peubuet kheueh nyan meunurot atoran nyang na, mangat keureubeuen gata geuteurimong.
30 Makheun kheueh keureubeuen nyan bak uroe nyan cit teuma, dan bék gata tinggai mubacut pi keu keusingoh beungoh.
31 TUHAN meufeureuman, "Taát kheueh ubak peue-peue nyang Ulôn peurintah; Ulôn kheueh TUHAN gata.
32 Bék gata peukuto nan Ulôn nyang suci. Banmandum bansa Israel harôh jiseumah Ulôn sibagoe Nyang Mahasuci. Ulôn kheueh TUHAN dan Ulôn nyang peujeuet gata suci.
33 Ulôn ba gata teupeuteubiet nibak nanggroe Meusé, mangat Ulôn jeuet keu Po teu Allah gata. Ulôn kheueh TUHAN."